Материалы за 13.09.2018 » OAK\nOAK sayti » Материалы за 13.09.2018\nРустамий Салимахон Алийбег қизининг фан доктори (DSc) диссертацияси ҳимояси ҳақида эълон\nДиссертация мавзуси, ихтисослик шифри (илмий даража бериладиган фан тармоғи номи): “Ўрта асрлар ислом балоғат илмида тилшуносликка оид қарашлар”, 24.00.04–Шарқ мумтоз адабиёти ва манбашунослиги ихтисослиги (филология фанлари).\nДиссертация мавзуси рўйхатга олинган рақам: D2018.3.DSc/Fil.39/\nИлмий маслаҳатчи: Ибрагимов Нематулла, филология фанлари доктори, профессор, академик.\nДиссертация бажарилган муассаса номи: Ўзбекистон халқаро ислом академияси.\nИК фаолият кўрсатаётган муассаса номи, ИК рақами: Ўзбекистон халқаро ислом академияси, DSc.26.04.2018.Isl.Tar/F/Fil.57.01.\nРасмий оппонентлар: Исломов Зоҳид Маҳмудович, филология фанлари доктори, профессор; Дадабоев Ҳамидулла Арипович, филология фанлари доктори, профессор; Ходжаева Раъно Умаровна, филология фанлари доктори, профессор.\nЕтакчи ташкилот: Алишер Навоий номидаги Тошкент давлат ўзбек тили ва адабиёти университети.\nBatafsil Ko'rishlar: 289\nМирзаев Ғулом Ризоқуловичнинг фалсафа доктори (PhD) диссертацияси ҳимояси ҳақида эълон\nДиссертация мавзуси, ихтисослик шифри (илмий даража берадиган фан тармоғи номи): «Ўзбекистон Республикаси ва Туркманистон ҳамкорлик алоқаларининг шаклланиш ва ривожланиш тарихи», 07.00.01–Ўзбекистон тарихи (тарих фанлари).\nДиссертация мавзуси рўйхатга олинган рақами: В.2017.2.PhD/Tar139.\nИлмий раҳбар: Нуриддинов Эркин Зуҳриддинович, тарих фанлари доктори, профессор.\nИК фаолият кўрсатаётган муассаса, ИК рақами: Ўзбекистон Республикаси Фанлар академияси Тарих институти DSc.06.01.2018.Tar.56.01.\nРасмий оппонентлар: Рахимов Мирзохид Акрамович, тарих фанлари доктори, профессор; Қирғизбоев Абдуғаппор Каримжонович, тарих фанлари доктори, профессор.\nАбдуллаев Анвар Атамуратовичнинг фалсафа доктори (PhD) диссертацияси ҳимояси ҳақида эълон\nДиссертация мавзуси, ихтисослик шифри (илмий даража бериладиган фан тармоғи номи): “Амударё бўлимида сиёсий-маъмурий бошқарув ва суд-ҳуқуқ тизимидаги ўзгаришлар” (1873–1924 йй.), 07.00.01–Ўзбекистон тарихи (тарих фанлари).\nДиссертация мавзуси рўйхатга олинган рақам: B2018.1.PhD/Tar134.\nИлмий раҳбар: Зияева Доно Хамидовна, тарих фанлари доктори, профессор.\nДиссертация бажарилган муассаса номи: Ажиниёз номидаги Нукус давлат педагогика институти.\nРасмий оппонентлар: Расулов Абдулла Нуритдинович, тарих фанлари доктори, профессор. Джумашев Асқар Мамбетович, тарих фанлари номзоди, катта илмий ходим.\nЕтакчи ташкилот номи: Тошкент давлат шарқшунослик институти...\nSaytda onlayn: 16


Жиззахдаги автоҳалокат қурбонлари сони олти кишига етди\nЖиззах вилоятининг Ғаллаорол тумани Бахмалсой қишлоғида 30 май куни содир бўлган автоҳалокат натижасида жароҳатланиб, шифохонага ётқизилган яна икки бухоролик оламдан ўтди. Жигули билан автобус тўқнашуви натижасида келиб чиққан ёнғин оқибатида тўрт киши воқеа жойида ҳалок бўлган эди.\nБахмалсойдаги автоҳалокатдан жароҳатланиб, оғир аҳволда шифохонага ётқизилган уч кишидан икки нафари 3 ва 2 июн кунлари оламдан ўтганини шифокорлар Озодликка маълум қилди.\nЖиззах вилоят шошилинч тиббий ёрдам марказидан олинган маълумотга кўра, вафот этган икки киши автобус ҳайдовчилари бўлган.\n“Биттаси бугун эрталаб ўлди. Иккинчиси кеча эрталаб ўлган. Иккаласи ҳам ёнғиндан куйган. Уларнинг куйиш даражаси 90-95 фоиз эди. Ўлганларнинг бири 52 ёшли автобус ҳайдовчиси. Иккинчиси унинг ёрдамчиси 26 ёшли йигит. Улар ҳозир экспертизага жўнатилди. Кейин бухорога юборилади”, деди Жиззах вилоят шошилинч тиббий ёрдам марказининг шахсини ошкор қилмаган шифокори Озодлик билан микрофонсиз суҳбатда.\nУнинг айтишича, шифохонада ётган яна бир бухороликнинг аҳволи ўртачадан юқорироқ бўлиб, унинг куйиш даражаси 45-50 фоизни ташкил қилади.\n"Унинг аҳволи ўнгланишига умид бор. Чунки ҳуши ўзида", деди шифокор.\nҒаллаорол туман Ички ишлар бўлимининг ўзини таништирмаган ходимининг Озодликка айтишича, пайшанба куни соат 17лар атрофида содир бўлган автоҳалокатда Жигули билан автобус тўқнашиб кетган.\nМилиция ходими маълумотига кўра, Жигули эгаси ғаллаороллик бўлган, автобус эса Бухоронинг Ғиждувон туманидан Тошкент шаҳрига кетаётган бўлган.\nТўқнашув натижасида келиб чиққан ёнғиндан куйган икки бухоролик ва икки ғаллаороллик воқеа жойида ҳалок бўлган эди.\nАвтоҳалокатда жароҳатланган бухоролик 15 киши Жиззах вилоят шошилинч тиббий ёрдам марказига 30 май куни келтирилган.\nТиббий марказдан олинган маълумотга кўра, ўша куни енгил жароҳат олган беш кишига амбулатория хизмати кўрсатилиб, жавоб берилган.\n“Етти кишини уч кундан кейин поездда бухорога жўнатдик. Улар ҳеч бир муаммосиз Бухоронинг Ғиждувонига етиб боришди. Икки докторимиз уларни кузатиб, бориб бугун қайтиб келишди”, деди тиббий марказ шифокори.\nАварияга гувоҳ бўлган манбанинг Озодликка хабар қилишича, пайшанба куни Самарқанд-Жиззах трассасида "Амир Темур" дарвозасига яқин жойда ВАЗ-2106 автомашинаси билан автобус тўқнашиб кетган.\nМанбага кўра, тўқнашув натижасида газ билан юрадиган Жигули портлаб, аланга автобусга ҳам улашган, натижада йўловчилар нобуд бўлган.\nАвтоҳалокат оқибатида ҳалок бўлган икки ғаллаороллик 31 май куни дафн этилган. Икки бухороликнинг жасади эса Ғиждувонга жўнатилган.\nҲозирда Ғаллаорол туман ИИБси автоҳалокат сабабларини ўрганмоқда.\nЎтган йилнинг ноябр ойи охирида Сирдарё вилоятининг Оқ Олтин туманида ҳам автобус ҳалокатга учрагани оқибатида тўрт киши нобуд бўлган, уч одам жароҳатланган эди.


ТИРИКЛИК ЗИЙНАТИ ВА ИНСОНЛИК ШАРАФИ - Ўзбекистон овози газетаси\nТўй-тантана, байрам, шукроналик, эзгу ниятлар ижобати. Аммо такрор айтамиз, тўй ном чиқариш, шуҳратпарастлик, бошқалардан ўзини устунроқ қилиб кўрсатиш учун қилинмаслиги керак\nТўйлар, оилавий тантаналар, маърака ва маросимлар тириклик зийнатидир, марҳумларга доири инсонлик шарафидир. Инсон туғилганидан бошлаб, то сўнгги нафасигача ана шундай тадбирларни бошидан кечиради. Буларсиз ҳаёт нурсиз, мазмунсиз, зерикарли бўларди, кун ўтмасди, интилиш, курашиш бўлмасди, инсоний ҳаёт ҳайвоний умр кечиришга айланарди. Курашиш, енгиш, енгилиш, ғалаба ва мағлубиятлар ҳам бўлмасди.\nИнсоният тараққий эта бориб, ўз ақл-идроки билан яратган бу маданий турмуш – тўйлар, оилавий тантаналар, маърака, маросимлар халқимизнинг узоқ йиллик қадриятлари ва анъаналарини ўзида акс эттиради. Ўзбекистон Республикаси Олий Мажлиси Қонунчилик палатаси Кенгашининг ва Ўзбекистон Республикаси Олий Мажлиси Сенати кенгашининг 2019 йил 14 сентябрдаги Қўшма қарорига мувофиқ қабул қилинган “Тўйлар, оилавий тантаналар, маърака ва маросимлар ўтказилишини тартибга солиш тўғрисидаги Низом” ушбу маърака ва маросимларни ўтказиш билан боғлиқ муносабатларни тартибга солади ҳамда халқимизнинг миллий урф-одатлари, маънавияти, маданияти, анъаналари ва қадриятларини ҳурмат қилишга, жамоат тартибини сақлашга, фуқароларнинг ҳуқуқларини ҳимоя қилишга, оилавий тадбирларни ўтказишда шуҳратпарастлик, дабдаба ва исрофгарчиликнинг олдини олишга қаратилган.\nТарихни халқ яратади дейилади-ю, аслида тарихни халқнинг айрим вакиллари – тарихий шахслар яратади. Бу ҳолат Низомда инобатга олинган: мазкур Низом мамлакат миқёсида ўтказиладиган расмий маросимлар, давлат ва жамият олдидаги буюк хизматларига эга шахсларни хотирлаш ва юбилей муносабатлари билан бўлиб ўтадиган, шунингдек, давлат идоралари, корхона ва муассасаларнинг ташкил этилган куни билан боғлиқ тадбирларга татбиқ этилмайди. Бу деган сўз – тириклик зийнати ва инсонлик шарафи тамойилларига айни муносибдир.\nМуҳтарам Президентимиз Шавкат Мирзиёев раҳнамолигида давлатчилигимиз туб бурилиш палласига кирган бир пайтда ўзимизнинг замон ва макондаги ўрнимизни аниқ белгилаб олишимиз, насл-насабимиз, кимлигимизни билишимиз керакми-йўқми?! Албатта, зарур! Зеро, ўзликни англаш тарихни билишдан бошланади.\nХўш, бизким, ўзбеклар аслида қандай халқмиз? Бизнинг бошқа халқларга ўхшаш жиҳатларимиз нималардан иборат-у, фарқларимиз нималарда кўринади? Муштараклигимиз шуки, бошқа халқлар каби бизлар ҳам шу она сайёрамиз – Ернинг фарзандларимиз, тупроғимиз шу заминдан олинган, зуваламиз шу тупроқдан қорилган. Диндорларимиз эса ислом динига эътиқод қиладилар. Ер юзида қанча халқу элат бўлса, ҳар бирининг ўзига хос жиҳатлари мавжуд, бундай фарқларсиз ҳеч бир халқ ва элат ўз қиёфасига эга бўлиши мумкин ҳам эмас. Бунинг устига бир халқ наздида фазилат ҳисобланган нарса, иккинчи бир халқ наздида қусур ҳисобланиши ҳам мумкин. Масалан, жаҳондаги баъзи бир халқларда ёши улуғ кишилар олдида ёши кичикларнинг шартакилик қилишлари дадиллик, журъатлилик ҳисобланса, бизларда бу нарса бетгачопарликка йўйилади. Бизда бетгачопарлик мақбул эмас. Баъзи бир халқларда ўғил-қиз, невара-авараларнинг ота-оналари, бобо ва бувилари, умуман, ёши улуғ танишу нотаниш кишиларни сенсираши одатий ҳол ҳисобланса, бизким, ўзбекларда сенсираш беодоблик ва ҳаттоки, ҳақорат ҳисобланади. Бизда сизсираш удумдир.\nХалқимизнинг ўзига хос жиҳатларидан яна бири – заминга қаттиқ боғлиқликдир, ҳуда-беҳудага у жойдан бу жойга кўчиб кетавермаймиз, қулай шарт-шароит илинжида тарки ватан қилавермаймиз, бир парча ерни ҳам қаровсиз қолдирмаймиз, обод қилиб, уй-жой қуриб, боғ-роғ яратиб, яъни туп қўйиб, палак ёзиб, муқим яшашга одатланганмиз.\nМасалан, дейлик, ўзбек аёлларининг ҳовли тутишлари ўзи бир санъат! Ҳаммаёқ саранжом-саришта, супирилиб-сидирилган, бетартиб, сочилиб ётган нарсалар йўқ, супиргига ўхшаш “нохушроқ” нарсалар кўзга ташланмайди. Ўзбек маҳаллаларида қоровул бўлгану, фаррош бўлмаган! Озодагарчилик учун ҳамма масъул бўлган.\nМаълумки, инсон хулқи табиатан тузалишдан кўра, бузилишга мойилроқ. Шунинг учун ҳам муттасил равишда одамларни ёмон нарсалардан, шу жумладан, шуҳратпарастлик, дабдабабозлик, исрофгарчиликка йўл қўйиш, ўзини кўз-кўз қилиш, эл-юрт одатлари ва анъаналарини менсимаслик, атрофда яшаётган одамларнинг ҳол-аҳволини инобатга олмаслик каби иллатлардан қайтариб, меҳр-оқибатли, камтарин, саховатли, ҳалол ва шу каби фазилатлар соҳиби бўлишга чорлаб туриш лозим. Чунки халқимиз мавжуд экан, юртимиз тинч-осуда экан, турмушимиз фаровонлашиб борар экан, тўйларимиз, оилавий тантаналаримиз, маърака ва маросимларимиз, марҳум ва марҳумаларимиз хотираларига бағишланган дунёвий ва диний тадбирларимиз мудом давом этаверади. Қолаверса, ижтимоий иллатлардан бир йўла ва дарҳол мусаффо бўлиб олиш мумкин эмас, бунинг устига ижтимоий иллатлар кўҳна ҳам, янги ҳам бўлиши, биридан қутилиб, иккинчисига тутилиш ҳам эҳтимолдан холи эмас.\nЎзбек халқи азалдан жамоа туйғусига мойил. Бу ибора замирида чуқур маъно ётади. Жамоа туйғуси бўлмаган халқда сахийлик ҳам бўлмайди. Сахийлик бўлмаган ерда тўй у ёқда турсин, уйига тўртта одамни чақириш ҳам бўлмайди. Жамоа туйғусидан саховатлилик келиб чиқади. Жамоа туйғусига мойиллик халқимизнинг биринчи фазилати десак, балки янглишмаган бўлармиз. Шу боис халқимизни тўйсеварликда айбламоқчи эмасмиз. Агар айбласак, ўз-ўзимизни камситган бўламиз. Тўйсеварликни сахийлик, саховатпешалик фазилатларидан бири, деб қарамоқ керак. Тўй қилмаган ёки тўйга бормаган ўзбек топилмаса керак. Аммо кимошдига тўй беришларни маъқул кўрмаймиз. Тўю маъракаларда “мусобақа” эмас, хайр-саховат устувор бўлгани маъқул. Тўйларимиз ўзбекларнинг бағрикенглигини ҳам намоён этувчи ўзига хос бир кўрикдир. Дўсту ғанимларимиз тўйларимизга ташриф буюрсалар, ўзбекларнинг кимлигини, қандай турмуш кечираётганликларини яқиндан билиб оладилар. Ўзининг эртанги кунидан кўнгли тўқ, омонликда яшаётган, ўзидан орттириб эл олдига дастурхон ёзиш қурбига қодир халқ тўйлашади.\nТўй-тантана, байрам, шукроналик, эзгу ниятлар ижобати. Аммо такрор айтамиз, тўй ном чиқариш, шуҳратпарастлик, бошқалардан ўзини устунроқ қилиб кўрсатиш учун қилинмаслиги керак.\nАдашмаслик керакки, саховат бошқа нарса, тежамкорлик яна бошқа бир нарса. Тежамкорлик пировард оқибатда моддий бадавлатликка олиб бориши мумкин. Лекин моддий бадавлат киши ҳамма вақт ҳам саховатли бўлавермайди.\nХалқимизнинг бир майизни қирқ киши тақсимлаб ебди, деган нақли ҳам бежиз айтилмаган, албатта. Саховат бошқа нарса, исрофгарчилик яна бошқа нарса. Исрофгарчиликни оддий халқ қоралайди, исрофга йўл қўйишни гуноҳ деб билади.\nШуни ҳам унутмаслик керакки, исрофгарчиликларга бош сабабчи таклиф этувчилар бўлса, унинг “ижрочи”лари, яъни ташриф буюрувчилар – исроф қилувчилар ҳам бундай гуноҳларга шерикдирлар. Исроф қилувчилар бўлмаса, исрофгарчилик ҳам келиб чиқмайди. Шунинг учун ҳам айтилган жойга ташриф буюришдан олдин таклиф қилувчининг шахсияти, тўю маъракасини қандай йиғилган ва топилган маблағ ҳисобидан қилаётгани ҳақида бир чамалаб кўрилса, кейин шунга қараб бориш-бормаслигини ҳал қилгани маъқул. Бундай иш тутуми, айниқса, давлат хизматидаги кишилар, раҳбар шахслар учун зарур.\nЭнг қадимги миллий қадриятларимиздан ҳисобланган маърака маросимларини ўтказишда ҳам иллатлар тўпланиб қолганлигидан кўз юмолмаймиз. Шу ўринда айрим мисолларга эътибор қаратайлик. Навоий бобомиз 1501 йилнинг 3 январида вафот этадилар. Бутун Ҳирот аҳли мотам тутади. Хуросон мамлакатининг султони Ҳусайн Бойқаро барча аркони давлати ила сўз мулкининг султони Навоий уйи олдида мотам либосида қора кийиниб, бел боғлаб, муттасил уч кун келиб-кетувчиларнинг таъзиясини қабул қилиб туради. 1501 йилнинг 6 январь куни унинг фармони олийнишони билан давлат хазинаси ҳисобидан юртга наҳор оши тортилиб, мотам маъракаси ўтказилади. Қуръони карим сураларидан ўқилиб, Навоий бобомиз руҳига бағишланади. Алишер Навоий вафоти умумжаҳон маданияти, адабиёти, ўзбек миллий давлатчилиги учун буюк йўқотиш бўлган эди...\nОрадан 490 йил ўтгач, 1991 йилнинг 28 сентябрида Ўзбекистон Миллий боғида Навоий бобомиз хотирасига наҳор оши тортилди. Қуръон сураларидан тиловат қилиниб, буюк аждодимиз руҳига бағишланди. Бу – улуғ шоир ва мутафаккиримиз таваллудининг 550 йиллигига бағишланган, истиқлолга эришганимиздан кейинги энг биринчи тантанали халқаро маданий тадбир эди. Бу – сўз мулки султонининг мустақилликка эришган ўз халқига – ўз китобхонларига янгидан қайтиши эди. Бунда наҳор оши бир восита эди, холос. Асосийси эса, буюк аждодимизни хотирламоқ ва қадрламоқ эди. Наҳор оши деганда ана шундай кўп улуғ ва беҳад қутлуғ тадбирларни ёдда сақламоқ лозим.\nҚиёс учун яна бир ҳаётий мисол келтирамиз, саксонинчи йилларда ўша пайтдаги Фанлар академиясининг президенти, собиқ иттифоқ Фанлар академиясига бутун шўро тузуми даврида ҳақиқий аъзо қилиб сайланган ягона ўзбек олими Обид Содиқовнинг рафиқаси вафот этганида, дафн маросимидан қайтилгач, кимдир тўсатдан Қуръон тиловатини бошлаб юборди. Шу аснода бу ерга кириб келган республикамизнинг ўша пайтдаги идеология раҳбари тиловатга қулоқ солиш, рафиқасидан жудо бўлиб, кўнгли ғамга ботган машҳур, кекса олимга, отаси тенги нуроний инсонга таъзия билдириш ўрнига тумонат одам олдида дакки беришга тушиб кетди: “Это что такое? Вей, ўртак, сиз академия наукни президентимисиз, или диний назорат президентимисиз?.. Чёрт побери!” Бу дашномдан кейин кимё фани равнақига ўзининг 500 дан ортиқ илмий асарлари, кашфиётлари, ихтиролари билан улкан ҳисса қўшган, жаҳонга танилган Обид Содиқов ишдан ҳам олинди, хасталикка ҳам чалинди, кўп ўтмай вафот этиб кетди.\nМуқаддас динимиз, қадриятларимиз, урф-одатларимиз ва анъаналаримизнинг ҳақиқий моҳиятини таъсирчан мисоллар асосида мунтазам тарғиб қилиш кераклигини ҳаётнинг ўзи талаб қилмоқда.\nТириклараро меҳр-оқибат, аждодларнинг авлодлар томонидан хотирлана борилиши халқимизни мустаҳкам жипслаштириб турувчи мисоли бир маънавий белбоғлар, миллатни ўзига хос қиёфага эга миллат қилиб тутиб турувчи бош омиллардан биридир. Инсоннинг туғилиши ва вафоти билан боғлиқ кўпгина маросимларимиз жуда қадим замонларда аждодларимиз томонидан ҳаётий зарурат тарзида жорий этилган ва булар минг йилликлар оша яшаб, йўлда учраган турли тўсиқларни енгиб келмоқда. Турмуш тақозо этган нарсаларни буйруқ билан ман этиб бўлмас экан. Масалан, туғилишга боғлиқ маросимлар кишига қувонч бахш этса, ўлимга боғлиқ маъракалар юпанч ҳосил қилади. Мирзо Улуғбекнинг “Тўрт улус тарихи” асарида ёзилишича, Ёфас ибн Нуҳ алайҳиссаломнинг тўққиз ўғли бўлган, тўнғичининг оти Турк эди. Ёфас вафот этгач, Туркнинг уйидан чиқарилади, келди-кетди маросимлари ҳам унинг хонадонида ўтказилади.\nАйтаверсак халқимизнинг ўзига хос фазилатлари кўп. Камтарлик, сиполик халқимизнинг асосий фазилатларидан ҳисобланади, зуваламизга камтарлик қўшиб яратилганмиз. Бироқ камтарлигимизни юввошлик деб санаб, мутеъ қилишга уринувчилар ҳам бўларди. Энди у замонлар орқада қолиб кетди. Бугунги байрамда кечаги мусибатдан гапирмай қўя қоламиз.\nсанъат арбоби, профессор.


Зафар Тўраев: Ҳaли ҳеч нарса йўқотганимиз йўқ » Скачать музыку бесплатно новинки музыки 2016-2017\nЗафар Тўраев: Ҳaли ҳеч нарса йўқотганимиз йўқ\nКомментариев: 0 Просмотров: 267 Дата: 24-03-2016, 09:51 Бу йилги олий лигамизнинг икки тури ортда қолди ва анна шу икки турда ҳам мағлуб бўлган, Мубоаракнинг “Машъал” клубининг 90-рақамдаги ҳужумчиси Зафар Тўраев билан боғландик ва суҳбатлашдик. -Зафар мана олий лига бошланди ва икки тур ортда қолди. Жамоа ана шу икки турда ҳам мағлуб бўлди, сизнингча бунга асосий сабаб нима? -Аслида биз стартни яхши бошлагандик Навойида бир эмас икки бор гол киритдик, аммо дарвозамизга белгиланган иккита пеналти бизни ғалабадан маҳрум қилди. Биз ҳали ҳеч нарса йўқотмадик, мавсум энди бошланди. – “Машъал” жамоаси орта қолган икки турда ўз дарвозасидан олти маротаба тўп олиб чиқди. Рақиблари дарвозасига эса уч маротаба йўл топишди. Ўтказиб юборилган голларда кимнинг айби кўпроқ, дарвозабонними ёки ҳимоячиларни? -Йўқ нега энди, футбол бу жамоавий ўйин ўтказиб юборилган голларда дарвозабон ёки ҳимоячиларни айблаш ноўрин. Бу мағлубиятларимизда ҳаммамиз бирдек айбдормиз, ҳеч бир жамоа ёки футболчи мағлуб бўлиш учун майдонга тушмайди. Ўз майдонимизда “Металлург”га мағлуб бўлганимиз, мухлисларимизни ҳам жуда ранжитди. Буни ҳаммамиз сезиб турибмиз. Аммо ҳали биз мухлисларимиз олдида ўзимизни оқлаймиз. -Майдонларингизда бўлган яна бир ўйин бу “Машъал-2” билан баҳсдир, бу ўйинда сизлар жиддий қаршиликка учрадинглар, кўпчилик бу баҳсда “Машъал-2” осонликча таслим бўлади деб, ўйлашганди. Аммо сизларга бу баҳс жуда қийин кечди? -Ҳа тўғри айтасиз, “Машъал-2” бу ўйинга анча яхши таёргарлик кўрган экан. Чиндан ҳам бизга анча қийин бўлди, ёшларимиз бизга осонликча таслим бўлишгани йўқ, ўйин пеналтиларгача боргани бу баҳс қандай ўтганлигидан далолат бериб турибди. Бу албатта бир томндан қувонарли ҳол, чунки булар бизнинг ўринбосарларимиздир. Иккинчи томондан бу учрашув бизни навбатдаги ўйинларга ҳар қачонгидан пухтароқ тайёргарлик кўришимизни англатди. -Олий лигада бу йил қайси жамоани фаворит деб биласиз? -Мен бу йил ҳеч иккиланмай бу мавсумнинг фаворити “Насаф” деган бўлардим. Чунки “аждарлар” ўтган икки турда юз фоизлик натижа қайд этишди, қолаверса ОЧЛда энг кучли жамоаларга қарши кўрсатган ўйинлари фикримни тасдиқлайди. – Сизнигча “Насаф” ОЧЛ гуруҳ босқичидан ўта оладими? – “Насаф” жуда яхши шаклланган жамоа, уларнинг бу йилги ОЧЛ учрашувларидаги ўйинлари ҳаммага маъқул бўлди деб, ўйлайман, афсуски ўтган учрашувдаги биргина кичик омадсизлик уларни очкодан маҳрум қилди. Умид қилардимки, улар Қаршида бўладиган навбатдаги учрашувда ғалаба қозонишса, бу улар учун гуруҳдан чиқишларига имкон яратган бўларди. – Зафар “Сўғдиёна”га қарши кубок баҳсига қандай тайёргарлик кетмоқда? – Тайёргарлик бир маромда кетмоқда, биз бу баҳсда ғолиб чиқмасак бўлмайди. Мухлисларимиз кўз ўнгида ўйнаймиз ва ижобий натижа қайд этишимиз шарт деб, ҳисоблайман. – Жамоага янги келган футболчилар хусусида нима дея оласиз? – Янги жамоадошларимиз ҳам астойдил ҳаракат қилишмоқда, ўйлайманки улар ҳам ҳали ўз ўйинларини топиб кетишади, бунга мен албатта ишонаман. Суҳбатни Дилшод Сафаров ёзиб олди. - деб хабар бермоқда Stadion.uz нашри.


Skoda компанияси янгиланган Karoq кроссоверини тақдим этди – Kommers.uz\nТехнология\t14:20 | 6.12.21\nSkoda компанияси янгиланган Karoq кроссоверини тақдим этди\nKaroq кроссовери янги фаралар ва орқа чироқларга эга.\nSkoda 2022 йилда бозорга чиқадиган янгиланган Karoq кроссоверини тақдим этди. Бу ҳақда «Коммерсантъ» хабар берди.\nҚайд этилишича, қайта ишланган модель янги фаралар ва орқа чироқлар, бамперлар ва бошқа радиатор панжараларига эга. Асосий конфигурацияда, аллақачон, мавжуд бўлган рақамли асбоблар панели, қайта ишланган материаллардан тайёрланган янги ички безак, шунингдек, кроссовер учун кенгайтирилган жиҳозларни ҳисобга олмаганда салонда деярли ҳеч қандай ўзгариш йўқ.\nХабарга кўра, янгиланишдан сўнг, модель учун двигателлар қатори ўзгармаган. Европада қайта тикланган кроссовер 2022 йилнинг баҳоридан сотувга чиқарилади.\nАввалроқ Lexus компанияси водород билан ишлайдиган концептуал аравачаси — ROV’ни намойиш қилгани ҳақида хабар берилганди.


Қувонарлиси, унинг вакилларига кўпроқ эркинлик бериш, янада қулай тадбиркорлик муҳитини қарор топтиришга қаратилган ислоҳотлар изчил давом эттирилмоқда.\nПрезидентимиз Ислом Каримов Ўзбекистон Республикаси Конституцияси қабул қилинганининг 22 йиллигига бағишланган тантанали маросимдаги маърузасида шу ҳақда алоҳида тўхталиб, жумладан, шундай деди: “Бизнинг эътиборимиз марказида туриши керак бўлган энг муҳим масалалардан яна бири — бу Конституциямизга мувофиқ кўп тармоқли иқтисодиётимизнинг устувор соҳалари бўлмиш хусусий мулк ва хусусий тадбиркорликни тез суръатлар билан ривожлантириш йўлидан барча ғов ва тўсиқларни йўқ қилиш, уларнинг эркинлигини таъминлашдир”.\nДарҳақиқат, кейинги йилларда тадбиркорлик фаолиятини юритиш учун зарур рухсат бериш тартиб-таомилларининг рўйхати ва турлари изчил қисқартирилиб, солиқ ҳамда божхона имтиёзлари яратилмоқда. Натижада улар қишлоқ хўжалиги, савдо, хизмат кўрсатиш, халқ истеъмоли моллари ишлаб чиқариш, тўқимачилик, чарм-пойабзал, озиқ-овқат, фармацевтика, мебель саноати, уй-жой сектори каби иқтисодиётимизнинг муҳим тармоқларида самарали фаолият кўрсатмоқда. Соҳа вакилларининг ташаббускорлиги, изланувчанлиги эса ички бозорни янги турдаги маҳсулотлар билан тўлдириш, импорт ўрнини босувчи саноат моллари ишлаб чиқаришни муваффақиятли ўзлаштириш имконини бераяпти. Узоққа бормайлик, жорий йилнинг тўққиз ойида 525 турдаги янги маҳсулот тайёрлаш маҳаллийлаштирилиши ҳисобига импорт ўрнини босиш бўйича ҳисоблаб чиқилган самара 870 миллион АҚШ долларидан ошди. Негаки, эндиликда электр духовка, газ ва электр плиталар, кондиционерлар, электр двигатель ва насослар, розеткалар учун штепсель, пайвандлаш симлари, автомашиналар учун антифриз, спорт майдончалари учун сунъий қоплама, резинали ковролан, спорт анжомлари ва бошқа яна кўплаб турдаги маҳсулотларнинг импортига ҳожат қолмади.\nПойтахтимиздаги “Uztelmash” масъулияти чекланган жамияти жамоаси ҳам яратиб берилган қулай шарт-шароитлардан унумли фойдаланиб, Маҳаллийлаштириш дастури ижросида фаол қатнашмоқда.\nГап шундаки, бу корхона асинхрон электр двигателлари ишлаб чиқаришга ихтисослаштирилган. Шу ўринда айтиш жоизки, иқтисодиётимизнинг нефть-газ, кимё, кон-металлургия, электр энергетика, қурилиш, енгил саноат каби соҳаларида кенг қўлланиладиган бундай мураккаб ускуналар илгари четдан олиб келинар эди.\n— Корхонамиз 2009 йилда Маҳаллийлаштириш дастурига киритилиб, солиқ ва божхона имтиёзлари берилгани айни муддао бўлди, — дейди мазкур жамият раҳбари Бахтиёр Саломов. — Сабаби, бундан тежалган маблағларни ишлаб чиқаришни модернизациялаш, ушбу жараёнга янги технологияларни жалб этишга йўналтирдик. Пировардида асинхрон электр двигателлари ишлаб чиқариш бўйича лойиҳа муваффақиятли амалга оширилиб, ҳатто бир неча турдаги бутловчи қисмларни ўзимизда тайёрлашга эришдик. Буларнинг бари маҳсулот таннархини сезиларли даражада пасайтириш имконини бергани диққатга сазовордир.\n“Uztelmash” корхонаси 2003 йилда “Ташэлектромаш” заводи негизида ташкил этилган бўлиб, дастлаб бу ерда кам қувватли, яъни 5,5-11 кВтли электр двигателлари ишлаб чиқарилар эди. Ҳозирги кунга келиб эса, маҳсулот тури юздан ошди. Уч фазали мазкур двигателларнинг қуввати ҳам ҳар хил — 0,04 кВтдан 315 кВтгача. Бу буюртмачилар сафи кенгайиши, ишлаб чиқариш ҳажми тобора ошишида муҳим омил бўлаётир. Айтайлик, 2011 йилда 918 миллион сўмлик маҳсулот тайёрланган бўлса, ушбу кўрсаткич 2013 йилда 1 миллиард 200 миллион сўмни, 2014 йилнинг тўққиз ойида эса 1 миллиард 50 миллион сўмни ташкил этди.\n2010 йилда корхонага ISO 9001:2009 сифат менежменти тизими бўйича сертификат берилгани бу ерда ишлаб чиқарилаётган импорт ўрнини босувчи маҳсулотларнинг сифати юқори ва ишончли эканлигининг амалдаги яна бир тасдиғи бўлди, дейиш мумкин. Бундай натижага эришилишида юртимизда бизнес юритиш учун қулай шарт-шароит яратилгани, маҳаллий корхоналар билан мустаҳкам кооперация алоқалари ўрнатилгани муҳим аҳамият касб этди, албатта.\n— Бугунги кунда электр двигателлари учун зарур хом ашё ва бутловчи буюмларнинг 45 фоизи мамлакатимиз саноат корхоналари томонидан етказиб берилаяпти, — дейди корхонанинг ишлаб чиқариш цехи бошлиғи Ҳабибулло Ваҳобов. — Масалан, эмаль-проводни Олмалиқ кон-металлургия комбинатидан олсак, уловчи материалларни “Техноткани”, “УзДонгжу Пеинт Ко” ва “Apiteks” корхоналари етказиб беради. Лок-бўёқ маҳсулотларига бўлган эҳтиёжимиз “East-Color”, подшипникларга бўлган талабимиз “Sredazpodshipnik” корхоналари маҳсулотлари эвазига таъминланмоқда.\nКорхона жонкуярлари мазкур натижалар билангина чекланиб қолишгани йўқ. Улар шу кунларда электр двигателлари ҳарорати назорати датчигини тайёрлашни маҳаллийлаштириш устида изланишлар олиб боришмоқда. Бундан ташқари, кранли, бир фазали, шунингдек, Европа стандартлари бўйича “IEC”, “DINEN”, “SINELES” электр двигателларини ишлаб чиқариш ўзлаштирилиши арафасида турибди. Бу буюртмачиларнинг замонавий электр двигателларига бўлган эҳтиёжини маҳаллий маҳсулотлар эвазига қондириш имконини беради. Зеро, 2014 — 2016 йилларда тайёр маҳсулотлар, бутловчи қисмлар ва материаллар ишлаб чиқаришни маҳаллийлаштириш дастуридан кўзланган мақсад ҳам юқори қўшимча қийматга эга саноат маҳсулотлари ишлаб чиқаришни кўпайтириш, ички бозорни импорт ўрнини босувчи товар ва хизматлар билан тўлдиришдан иборатдир.\nМазкур рукндаги бошқа мақолалар: « Саноат учун зарур хом ашё\tИстиқболли лойиҳалар »


Адлия вазири: «Қонун устуворлигини таъминлашдаги асосий муаммо – давлат хизматчиларининг ҳуқуқий саводхонлигини ошириш»\n16:32 / 19.06.2020\nСенатнинг 5-ялпи мажлисида ахборот берган Адлия вазири Русланбек Давлетов қонун устуворлигини таъминлашдаги асосий муаммони айтиб ўтди.\n«Ўзбекистонда қонун устуворлигини таъминлашдаги асосий муаммо – давлат хизматчиларининг ҳуқуқий саводхонлигини оширишдир.\nДавлат органларида қонунни менсимаслик билан боғлиқ жуда кўп ҳолатлар бор, бу фуқароларда қонунга бўлган ишончнинг сўнишига олиб келади. Қанчалик ҳаракат қилмайлик, қонунни тушунтирмайлик, фуқаролар ҳаётида бошқа манзарани кўрса, барибир қонунга нисбатан ишончи сўнади.\nМиллионлаб инсонларга ҳуқуқини тушунтириб, уларни ўргатгандан кўра, давлат органлари ўз фаолиятини тартибга солгани афзалроқ ва осонроқ. Давлат органида ишлайдиганлар сони аҳолига нисбатан юзлаб баравар кам. Кичикроқ контингентни қонун асосида ишлашга ўргатсак, яхши самара беради», дея вазирнинг сўзларини келтирмоқда Kun.uz мухбири.\nМаълум қилинишича, 2019 йилда адлия органлари томонидан давлат идораларида 181та ноқонуний ҳужжат тўхтатиб қолинган, 3000га яқин ҳужжат бекор қилинган.\n«Бунда фақатгина адлия органларининг статистикаси ҳақида гап кетяпти. Суд органлари орқали, прокуратура протестлари орқали бекор қилинган қанчадан-қанча ҳужжатлар бор», дея таъкидлади Русланбек Давлетов.\nСенат раиси Танзила Норбоеванинг айтишича, ўтган йили судлар томонидан кўрилган 3 мингта ишнинг қарийб ярми – 1255таси (42 фоизи)да ҳокимларнинг қарорлари ноқонуний деб топилган.\n«Бунинг оқибатида халқ азият чекмоқда. Қанча вақт, қанча асаб сарфланмоқда», дейди Норбоева.


Суперлигадан четлатилган Ҳасан Рўзиев барчасини очиқ айтди\n29 август, 2018, 10:10\nУ хатосини тушуниб етди.\nSPORTS.uz портали сиз азиз мухлислар эътиборига эксклюзив интервьюларни ҳавола этишда давом этади. Бу сафарги суҳбатдошимиз "Металлург" - "Қизилқум" учрашувида йўл қўйган қўпол хатолари сабаб маълум муддатга Суперлига ўйинларидан четлатилган ҳакам Ҳасан Рўзиев бўлди.\nТажрибали рефери мухбиримиз билан бўлган суҳбат давомида "Металлург" - "Қизилқум" учрашувида йўл қўйган хатосини тан олиши ва уни тушуниб етгани, ўйиндан сўнг навоийликлар устози Ҳамид Актамовнинг унга нисбатан гапирган гапларига муносабати, мухлисларнинг Ҳасан Рўзиев "Локомотив"нинг ҳаками деган фикрлари ҳақиқатдан йироқ эканлиги ва яна кўплаб мавзуларда сўзлади.\nУшбу интервьюни бироздан сўнг сайтимизда ўқишингиз мумкин. Биздан узоқлашманг.\nХасанбой ака жуда шубхали бошқарадида уйинларни


Ўзбекистонда талабалар учун давлат грантлари миқдори қисқарди\nЎзбекистондаги олий ўқув юртлари абитуриентлардан ўқишга кириш учун ҳужжатларни қабул қилишни бошланди. Анъанага кўра, ҳужжатларни топшириш 20 июлгача давом этади.\n2013-2014 ўқув йилига талабалар қабулининг умумий сони ўзгармади. Бу йил ҳам Ўзбекистон олий билим юртлари 63 мингга яқин талабани қабул қилиб олиши кутиляпти.\nШулардан 56 минг 607 нафари бакалавр йўналиши бўйича, 6 минг 300 нафари магистратура йўналиши бўйича ўқишга қабул қилинади.\nЛекин давлат грантлари миқдори бу йил қисқарди. Жумладан, бакалавриат бўйича давлат грантлари 2013-2014 ўқув йилида 220 тага, магистратура йўналиши бўйича эса 18 тага камайди.\nБу жорий йилда бакалавр йўналиши бўйича 19 минг 120 талаба, магистратура йўналиши бўйича 1 минг 548 талаба давлат грантлари асосида ўқишга қабул қилинишини англатади.\n- Бу йил яна юридическийга ҳаракат қиляпмиз. Қизимиз ўтган йили киролмади. Ҳужжат топшириш учун кабул комиссиясини олди ҳозирдан очеред. Бу йил ҳам одам кўпга ўхшаяпти. Давлат гранти бўлмаса ҳам контрактга кирса ҳам розимиз, - дейди қизи билан Тошкент давлат юридик институтига ҳужжат топширгани келган тошкентлик Муҳаббат опа.\nҲозир Ўзбекистонда 58 та университет мавжуд бўлиб, улардан 28 таси Тошкентда, иккитаси Самарқандда, тўрттаси Андижонда, учтаси Бухорода жойлашган. Шунингдек, Фарғона, Нукус, Қарши шаҳарларида иккитадан, Термез, Урганч, Навоий, Гулистон ва Қўқон шаҳарларида биттадан олийгоҳлар бор.\nУлардаги 63 минг ўрин учун қарийб ярим миллион ўзбекистонлик абитуриент даъвогарлик қилмоқда.\nШунингдек, Ўзбекистонда чет давлатлардаги олийгоҳларининг бўлинмалари ҳам бор. Уларга қабул алоҳида амалга оширилади.\nБулар Халқаро Вестминстер Университети, Ломоносов номидаги Москва Давлат университети, Губкин номидаги Россия Нефт ва Газ Институти, Плеханов номидаги Россия Иқтисод университети, Сингапурнинг Бошқарув Институтининг Тошкентдаги бўлинмаларидир.\nҲозир Ўзбекистонда абитуриентлар орасида “юриспруденция”, “халқаро муносабатлар”, “халқаро иқтисодиёт” мутахассисликларига қизиқиш катта.\nУларда ўқиш учун бир йиллик тўлов-контракти бакалавриат учун 4 миллион 800 минг сўм, магистратура учун эса 5 миллион 250 минг сўмни ташкил этади.\nОлий таълим Ўзбекистонда энг коррупциялашган соҳалардан бири ҳисобланади. Мамлакатда совет давридан мерос қолган "пул билан ўқишга кириш" мустақиллик даврида янада чуқур илдиз отди.\nЎзбекистон олий ўқув юртларига ўқишга киришнинг қанчага тушишини махсус ўрганган Эксперт Ишчи гуруҳига кўра¸ энг қиммат ўқув юртлари Тошкент Давлат Юридик институти ҳамда Жаҳон иқтисодиёти ва дипломатия университети бўлиб, уларга кириш абитуриентга 40 минг долларга тушиши мумкин.\nЭнг арзони эса журналистика ва хорижий тиллар факультетлари. Аммо улар учун ҳам камида 5000 доллар керак.


ВАТАН АРДОҒИМДАСАН » "Bulung‘ur hayoti" gazetasi\nGazeta: admin Қўйилган сана: 13-05-2022, 09:33 Рукун: ЖАМИЯТ Кўрилди 0\nВатан! Ватан туйғуси. Бу ном аслида нима? Бу икки сўзда қандай сеҳрли қудрат яширинганки, ҳали вояга етмаган, дунё кўрмаган, ўйин-у-шўхликлардан ўзга дарди бўлмаган ўсмирнинг юрагига жо бўлса... Ўзи Ватан деганда нима тушунилади? Туғилиб ўсган уйимизми? Ёки билим олаётган мактабми? Ўйлашимча, буларнинг ҳаммаси бирлашиб Ватан тимсолини яратса керак!..\nМен мактабда таҳсил оляпман. Шундай бўлсада, ўқиб-ўрганганинг сари Ватанни чуқурроқ қадрлаб борар экансиз. У ҳақидаги тасаввурингизкенгайиб бораверар экан. Киндик қоним тўкилган ўлка мен учун жуда қадрли. Ўйлашимча, Ватан менсиз яшаши мумкин, мен Ватансиз яшай олмайман.\nКатталардан эшитганим, юртимизни севиш ва уни амалда намоён қила билиш унчалик ҳам осон иш эмас экан. Бу инсондан катта жасорат, бардош, чидам талаб қилади. Энг қизиғи, Ватан фарзандларидан ҳар соҳада жон фидо қилмоқни талаб этмайди. Аммо, фавқулодда ҳолатлардаги фидокорлик энг юксак фидокорликдир.\nНазаримда, Ватан йўлида бир иш қилмоқни ният қилган одам аввало, тарих зарварақларида муҳрланиш ўйларидан йироқда туриши керак. Чунки, шоир айтганидек –аввал, ишни қойил қилмоқ керак, шон-шуҳрат эса кейин бўлишиб олинаверади.\nШу ўринда бир сўзни айтишни жоиз деб билдим, Ватан равнақи йўлидаги ишлар бировнинг кўрсатмаси билан тасдиқланган рўйхат бўйича қилинмайди. Ҳар бир киши ўз ақлига таяниб, ўз қалби амрига кўра, имкони бор даражада Ватан йўлидаги ишларни қилади.\nИнсонга ота-онани танлаш имкони берилмагани каби Ватанни ҳам танлай олмайди. Унга муҳаббат эса бизга берилган энг улуғ неъматдир.\nБиз барча халқларга би родармиз, лекин, ҳеч кимнинг олдида тили қисиқ жойимиз йўқ. Шу сабаб, шоир айтганидек: “Қайга борсам ғоз юрарман, бошда дўппи гердайиб...”, дейишга асосимиз бор.\n54-умумтаълим мактабининг 11-синф ўқувчиси.\nАЙИТГИЛ ДЎСТИМ, НИМА ҚИЛДИК ВАТАН УЧУН?\nБУЛБУЛЗАБОН ШОИР \nНАЖОТ – ТАРБИЯ ВА ТАЪЛИМДАДИР


Мактаб психологи хонасига қўйиладиган талаблар – «Умид» ИДУМИ\nМактаб психологи хонасига қўйиладиган талаблар\nShanba Iyul 2nd, 2016 Juma Dekabr 22nd, 2017 Мактаб психологига, Мактаб хонаси Фикр билдирилмаган\nУмумтаълим мактабларида психологик хизмат хонаси ўқувчиларни касб-ҳунарга йўналтириш ва психологик-педагогик Республика ташхис Марказининг 2010 йил 30 сентябрдаги 32-сонли буйруғи билан тасдиқланган “Умумтаълим муассасаларида психологик хизмат хонаси фаолиятини ташкил этиш бўйича йўриқнома” асосида ташкил этилади. Қўйида ушбу йўриқнома билан танишишингиз мумкин.\nУмумтаълим мактабларида психологик хизмат хонаси фаолиятини ташкил этиш бўйича йўриқнома\nПсихологик хизмат хонаси Ўзбекистон Республикаси умумтаълим мактабларида баркамол инсонни шакллантириш, ўқувчиларнинг шахсий ва интеллектуал жиҳатдан ривожланишини ташхис қилиш, таълим-тарбиядаги психологик нуқсонларни аниқлаш, ўқувчиларнинг интеллектуал ривожланишида содир бўлиши мумкин бўлган ҳар қандай салбий оғишларни ўз вақтида олдини олиш, шунингдек, ўқув жараёнида ўқувчининг қобилиятлари, имкониятлари, ўзига хос (индивидуал) хусусиятларини ўрганиш, касб-ҳунарга мойилликлари, қизиқишлари ва кўникмаларини ҳисобга олган ҳолда, уларга академик лицей ёки касб-ҳунар коллежларидаги таълим йўналишини танлашда кўмаклашиш, оилада, жамоада унинг аъзолари ўртасида содир бўладиган турли низолар сабабли шахсдаги руҳий кечинмаларни енгиллаштириш, стресс ҳолатларни бартараф этиш, мактаб педагогик жамоасини ҳамда ўқувчилар ва ота-оналарни психологик билимларни эгаллашга жалб этиш, уларнинг психологик маданиятини оширишга қаратилган турли машғулотлар, ўқувлар, маърузалар, тренинглар, индивидуал суҳбатларни етарли жиҳозлар билан таъминланган қулай шароитда амалга ошириш мақсадида ташкил этилади.\nII. Психологик хизмат хонасининг асосий вазифалари\nЎқувчилар, ўқитувчилар ва ота-оналарга психологик маслаҳат бериш, психологик ташхис, психологик коррекцияга оид тадбирларни ўтказиш, тарбия ва ахлоқ масалаларида ўқитувчилар ва мураббийлар билан ҳамкорликда кечалар, давра суҳбатлари, кўрик – танловлар, коррекцион-ривожлантирувчи машғулотлар, психологик тренинглар ва ўқувчилар орасида тушунтириш ишларини ташкил этиш, шахс ва жамоага фаол руҳий таъсир ўтказишга оид руҳий мувозанатлаштириш тренингларини олиб бориш, ўқувчиларнинг лаёқати, қизиқиши ва қобилиятларини ташхис қилиш ҳамда уларнинг қобилиятларига мос касб-ҳунарларни онгли танлашларига кўмаклашиш учун қулай шароит яратиш.\nIII. Психологик хизмат хонасига қўйиладиган талаблар\nУмумий ўрта таълим мактабларида психологик хизмат хонасининг ташкил этилиши, ўқувчиларнинг индивидуал-психологик хусусиятларини ўрганиш билан шахснинг ҳар томонлама камол топиши, маънавий ҳамда ақлий ривожланиши, ўзлигини англаши ва қобилиятларини намоён этишлари учун тегишли шароитлар яратишга имкон беради.\nПсихологик хизмат хонасининг фаолиятига қуйидаги йўналишлар доирасида талаблар қўйилади.\n1. Педагогик талаблар.\n2. Психологик-физиологик талаблар.\n3. Техника хавфсизлиги ва гигиеник талаблар.\n4. Эстетик талаблар.\nПсихологик хизмат хонасида коррекцион-ривожлантирувчи машғулотлар, психологик ташхис, психотренинглар, индивидуал суҳбат, психологик маслаҳатлар билан бир қаторда турли психологик ўқувлар ўтказилади, психологик ва касб-ҳунарга йўналтирувчи билимлар берилади. Юқоридаги вазифалардан келиб чиқиб, психологик хизмат хонасининг жиҳозланишида педагогик муҳит яратиш, шахснинг руҳиятига хонанинг ижобий педагогик таъсир ўтказиши инобатга олиниб, у барча педагогик мезонлар ва меъёрларга мос келиши керак.\nПсихологик хизмат хонасини жиҳозлашда хонанинг таъмирланиши, жиҳозлари ва материалларининг барчаси психологик-физиологик қонуниятларга амал қилинган, қўллашда қулай бўлиши, улардан фойдаланганда ўқитувчи ва ўқувчиларда қаноатланиш ҳиссиётларини уйғотиши назарда тутилади.\nТехника хавфсизлиги ва гигеник талаблар\nХонага ўрнатилган барча электротехника жиҳозлари, жумладан, шахсий компьютернинг электр тармоқларига уланиши техника хавфсизлиги қоидаларига жавоб бериши керак;\nпсихологик хизмат хонасини ёритгичлар билан таъминлашда уларнинг замонавийлигига, бутун хонани меъёрида ёритишига ва хавфсизлигига эътибор қаратилади;\nпсихологик тренинг машғулотлари, психологик ташхис қилиш ва индивидуал суҳбат ўтказиш жараёнларида техника воситаларидан фойдаланишда хавфсизлик қоидаларига тўлиқ риоя қилиниши лозим.\nПсихологик хизмат хонасидаги жиҳозлар, ахборот берувчи восита ва материалларнинг умумий кўриниши эстетик талабларга мос келиши, дид билан жиҳозланиши ҳамда уларнинг замонавий бўлишига эътибор қаратилиши, бу ўқувчиларнинг гўзалликка бўлган ижобий интилишини тарбиялашига аҳамият берилиши лозим.\nIV. Хонанинг ўқув ва моддий -техник таъминоти\nУмумтаълим мактабларидаги психологик хизмат хонаси, мактаб биносининг биринчи қаватида, касб-ҳунарга йўналтириш ва тиббий хизмат хонаси билан ёнма-ён, яъни битта бинода бўлиши мақсадга мувофиқ. Мазкур хона учун камида 36 кв.м. майдондаги хона ажратилади.\nПсихологик хизмат хонасининг ўнг томонидаги бурчагининг 5 кв.м. жойи индивидуал суҳбат ўтказиш бурчаги учун, 16 кв.м. эса шкаф, стол-стул, доска ва бошқа жиҳозлар учун, 15 кв.м. жой ўқувчиларнинг эркин ҳаракатланишлари учун қолдирилади.\nХонадаги жиҳозларнинг тавсифи\nЖиҳозларнинг ранги, тузилиши, дизайни, қулайлиги шахс психологиясига катта таъсир кўрсатишини инобатга олиб, психологик хизмат хонасини таъмирлашда ва жиҳозларни танлашда уларнинг рангига, жойлаштириш учун қулайлигига, бирининг иккинчиси билан уйғунлашиб кетишига аҳамият берилиши лозим.\nОч яшил рангнинг шахсни тинчлантирувчи хусусияти инобатга олиниб, психологик хизмат хонаси деворларининг ранги оч яшил бўлиши тавсия этилади. Полнинг жигар рангда бўлиши эса шахсда ўзига ишонч ва қатъиятлилик ҳисларини уйғотади. Хонанинг шифти оқ рангда бўлиши, шахсда енгил кайфият ҳиссини уйғотиб, диққатини жамлашга ёрдам беради.\nПсихологик хизмат хонасида ўқувчилар учун 15 та индивидуал стол, 15 та юмшоқ стул ва психолог учун 1 та стол, 1 та стул бўлиши лозим. Хонада ўтказиладиган машғулотларнинг шартларига кўра стол ва стуллар турлича жойлаштирилади. Индивидуал столларни танлаш ва турли шаклларда жойлаштириш, психолог учун ўқувчига индивидуал ёндошиш имкониятини беради ва ўқувчилар орасидаги оралиқ масофа бузилмайди. Оралиқ масофанинг бузилмаслиги эса, ҳар бир шахснинг руҳиятига маълум даражада таъсир кўрсатиб, уларнинг эркин ва мустақил фикрлаши ҳамда ўзида ишонч туйғуларини шакллантиришда ёрдам беради.\nИмконият даражасида психологик хизмат хонасига жиҳозларни камроқ бурчаклиларини, яъни бурчаклари айлана шаклдаги жиҳозларни танлаш ва тўғри жойлаштириш тавсия этилади. Хона жиҳозларидаги қирра ва тўғри бурчаклар ақлий меҳнат жараёнида фикрлар изчиллиги, мантиқий боғлиқлик ва шахснинг онг ости фаолиятига салбий таъсир кўрсатади.\nХонадаги жиҳозларнинг ранги девор ранги билан уйғунлашиши макон кенглиги ва психологик шинамликни вужудга келтиради. Шунинг учун жиҳозларнинг рангини танлашга алоҳида эътибор билан қараш керак.\nПсихологик хизмат хонасидаги шкаф хонанинг чап томонига жойлаштирилиб, унинг бир томонида меъёрий ҳужжатлар, диагностика натижалари, иш ҳужжатлари, иккинчи томонида кўргазмали қуроллар, дидактик материаллар, психодиагностик тест ва услубий қўлланмалар, журнал ва бошқа психологик адабиётлар жойлаштирилади.\nПсихологик хизмат хонасида интернет тизимига уланган персонал компьютер ва принтер бўлиши психологга интернет тармоғига чиқиш, мультимедиядан унумли фойдаланиш, ўқитувчи ва ўқувчилар ўртасида турли психологик ҳамда интелектуал тестларни ўтказиш, барча психодиагностик маълумотлар банкларини тўплаш имкониятини беради.\nАмалиётчи психолог мактабда психологик маърифат ва ташвиқот, психологик профилактика, коррекция, маслаҳат ва касб-ҳунарга йўналтириш ишларини олиб бориш билан бирга, мактабда ўтказиладиган тадбирларга психологик хулосаларини бериб боради. Бундай ҳажмдаги ишларни олиб бориш учун албатта, компьютер бўлиши лозим.\nПсихологик хизмат хонасининг деразаларида оқ парда ёки замонавий жалюзлар бўлиши шахсда жўшқинлик ҳиссини уйғотади, меҳнат фаолиятининг самарадорлигини ортишига олиб келади.\nХонанинг ўнг томонида индивидуал суҳбатларга мўлжалланган психологик бурчак ташкил этилиб, иккита кресло, журнал столи, стол лампаси, тувакларда хонаки гуллар жойлаштирилади. Кресло суҳбат вақтида бемалол ўтиришга имконият яратади, хонадаги табиий гуллар шахснинг кайфиятига ижобий таъсир кўрсатади ҳамда хона ҳавосини янгилайди. Психологик хизмат олиб боришда аквариумнинг бўлиши шахсга ўз ижобий таъсирини кўрсатади, ундаги диққат турғунлигини оширади.\nХона пойгагидаги деворнинг 6 кв.м. га табиат манзараси акс эттирилган гулқоғоз ёпиштирилади. Гулқоғозни танлашда албатта табиат манзараси бўлиши ва унда табиатнинг энг чиройли манзараларидан тоғ, шаршара, яйловлар, гулзорлар, дарё ва денгизларнинг бўлишига эътибор қаратиш зарур. Энг аҳамиятли жиҳатлардан бири эса гулқоғоздаги рангларнинг хона рангига уйғун, яъни, табиат манзараларида мовий, оч яшил ранглар кўпроқ бўлиб, очиқ ҳаво манзараси бўлиши керак. Бундай рангларни танлаш хонада психологик муҳитни яратишга, шахс тасаввурини ривожлантиришга имконият беради ва психотренингларни ўтказишда кўргазмали материал сифатида ҳам хизмат қилади.\nТабиат манзаралари расмини танлашда қўрқинч, хавотир ҳисларини пайдо қилувчи тўқ рангли қалин ўрмонларни, чўл ва саҳроларни, қиялик ва тоғу-тошларни танламаслик керак. Бундай табиат манзаралари шахсда қўрқиш, тушкунлик, таъсирчанлик ҳисларини пайдо қилиб, хонадаги психологик муҳитни бузади ва индивидуал суҳбат, психотренинг ҳамда коррекцион-ривожлантирувчи машғулотларни ўтказишда салбий таъсир кўрсатади.\nХонада ҳаракатланувчи кўчма доска бўлиши, тренинг тартибига кўра машғулотларни олиб боришда, жойни ҳоҳлаган тартибда ўзгартириш имкониятини яратади. Досканинг оқ рангда бўлиши турли рангдаги маркерлардан фойдаланиш учун қулайлик яратиб, тренинг жараёнида ўқувчиларнинг эътиборини тортишга, машғулотларни ранг-баранг ва қизиқарли ўтишига ёрдам беради.\nПол ва гилам-палоснинг жигар рангда бўлиши шахсда ишонч ва қатъиятлилик ҳисларини уйғотади. Хонада гилам-палоснинг бўлиши шинамликни таъминлаш билан бирга коррекцион-ривожлантирувчи машғулотлар ва тренингларни ўтказишда ўқитувчи ва ўқувчиларнинг эркин ҳаракатланишлари учун хизмат қилади.\nПсихологик хизмат хонасига киришдаги йўлакда «Ишонч қутиси» жойлаштирилади. Ишонч қутисининг эни 25 см ва бўйи 35 см ўлчамда (қулф-калитли) бўлади. Қутининг юза қисмига «Ишонч қутиси» деб ёзилади. «Ишонч қутиси» ўқувчиларнинг сирли савол ва муаммолари пайдо бўлганда психолог билан илк мулоқотга киришиш воситаси ҳисобланади.\n«Психологик маслаҳатлар», «Психологик мониторинг» стендлари ва «Ишонч қутиси» йўлакка психологик хизмат хонасининг эшиги ёнига жойлаштирилади. «Психологик маслаҳатлар» бурчаги қизиқарли психология, психология йўналишидаги янгиликлар, умумий йўналишдаги психологик маслаҳатлар, ғаройиб ходисаларга оид маълумотлар, рисолалар, қўлланмалар ва тестлар билан жиҳозланади. Мазкур бурчакдаги маълумотларни бойитиб бориш ва уларни тез-тез янгилаб туриш ўқувчи, ўқитувчи ҳамда ота-оналарнинг психологик билимларини, психология фанига қизиқишларини оширишга ёрдам беради.\n«Психологик мониторинг» бурчагида психологик хизмат йўналишида олиб борилаётган ишларнинг мониторинги натижалари акс этиши керак.\nV. Психологик хизмат хонасида юритиладиган ва сақланадиган ҳужжатлар\nПсихологик хизмат хонасида қуйидаги иш ҳужжатлари бўлиши ва ўрнатилган тартибда юритилиши лозим.\nПсихологик хизмат кўрсатиш хонасидаги расмий, меъёрий ва иш ҳужжатлари\nАмалиётчи психологлар мактабда психологик хизматнинг 6 та (психологик маърифат, психологик-педагогик ташхис, психологик профилактика, психологик коррекция ва ривожлантириш, психологик маслаҳат, касб-ҳунарга йўналтириш) йўналиши бўйича фаолият олиб боради ва улардан мазкур йўналишлар доирасидаги иш ҳужжатларининг юритилиши талаб этилади.\nМазкур йўналишлар доирасида психолог томонидан юритилган ҳар бир ҳужжат биринчидан, психологнинг ўзи учун ўқувчи шахсининг барча жиҳатлари, унинг оилавий муҳити, атрофдагиларнинг таъсири, хатти-ҳаракати ҳамда хулқ-атворидаги ўзгаришлар, бузилишлар ва бошқалар хусусида тўпланган маълумотлар тизимининг яратилишига, ушбу маълумотларни бирини иккинчиси билан таққослашдан олинган хулосаларнинг тўпланиб боришига имконият яратади.\nИккинчидан, иш ҳужжатларининг мавжудлиги психолог фаолиятининг босқичма-босқич, тизимли равишда боришини ва юқори натижалар олишга эришилишини таъминлайди.\nРасмий ва меъёрий ҳужжатлар\n1. Ўзбекистон Республикасининг таълимга, вояга етмаганлар ҳуқуқларини муҳофаза қилишга оид қонун ҳужжатлари, Республика Президенти ва Вазирлар Маҳкамасининг қарорлари, фармон ва фармойишлари.\n2. Ўзбекистон Республикаси халқ таълими муассасаларида психологик хизмат тўғрисида Низом.\n3. Ўзбекистон Республикасида ўқувчи ёшларни касб-ҳунарга йўналтириш тизимини ривожлантириш Концепцияси.\n4. Меъёрий ҳужжатлар тўплами (буйруқлар, қарорлар, фармойишлар, баённомалар).\n5. «Мактаб ва ҳаёт» журналининг тўпламлари.\n6. Ҳисоботлар. Шунингдек, юқори ташкилотлардан келган ҳужжатлар ижросини назорат қилиш дафтари юритилади.\nТарқатма (дидактик) материаллар\n2. Сўров варақалари\n3. Жавоб варақалари\n4. Тренинг дастурларига доир турли тарқатма материаллар\n5. Коррекцион-ривожлантирувчи машғулотларга доир тарқатма материаллар\n6. Психологик ташхис қилишга доир тарқатма материаллар\nХонанинг ўқув методик таъминоти\n1. Психологик-педагогик ташхис методикалари мажмуаси\n2. Касб-ҳунарга йўналтирувчи ташхис методикалари мажмуаси.\n3. Коррекцион машғулотлар ўтказиш бўйича услубий қўлланмалар.\n4. “Психологик саломатлик мактаби” коррекцион машғулотлар тўплами (2002, 2005, 2007 йиллар)\n5. 6 ёшли болаларни мактабга тайёрлик даражасини аниқлаш бўйича методикалар тўплами.\n6. Тренинг машғулотларини ўтказиш бўйича методикалар мажмуаси.\n7. Иқтидорли ва истеъдодли болаларни аниқлаш ҳамда улар билан ишлаш бўйича тест саволлари, услубий қўланмалар.\n8. Тарбияси оғир болалар билан ишлаш, индивидуал суҳбат бўйича методикалар.\n9. Иқтидорли ва истеъдодли, шунингдек, тарбияси оғир, педагогик қаровсиз болалар, уларнинг оилалари тўғрисида маълумотлар банки.\n10. CD дисклари (тестлар, кўргазмали материаллар, методикалар).\nПсихологик маърифатга доир ҳужжатлар\n1. Педагогика кенгаши, семинар, метод бирлашма, ота-оналар мажлислари учун тайёрланган психологик материаллар ва маърузалар.\n2. Педагог ходимларнинг психологик билимларини ошириш бўйича тадбирлар материаллари.\n3. Ўқувчиларнинг психологик билимларини ошириш бўйича тадбирлар материаллари.\nПсихологик-педагогик ташхисга доир ҳужжатлар\n1. Психологик ташхис методикалари:\nиқтидорли болаларни аниқлашга доир методикалар;\nпедагог ходимлар билан ишлашга доир методикалар;\n6 ёшли болаларнинг мактабга мослашуви ва ривожланиш динамикасини ўрганишга доир методикалар;\nўзлаштириши паст, руҳий оғиш ва кечикишларни ташхис этишга доир методикалар;\nжамоада ижтимоий муҳитни ўрганишга доир методикалар;\nўқувчиларни касб-ҳунарга қизиқиши, қобилияти, лаёқатини ташхис қилиш бўйича методикалар.\n2. 6 ёшли болаларни ҳисобга олиш журнали.\n3. Тарбияси қийин болалар ва ўсмирларнинг психологик хусусиятларини ўрганиш натижалари.\n5. Психологик ташхиснинг қайта ишланган натижалари, расмийлаштирилган хулосалар, берилган тавсиялар.\n6. Гуруҳий психологик ташхиснинг қайта ишланган натижалари, расмийлаштирилган психологик хулосалар.\n7. “Психологик-педагогик ташхис дафтари”.\nПсихологик профилактикага доир ҳужжатлар\n1. Педагоглар учун маъруза, суҳбат ва тренинг материаллари.\n2. Дарсларнинг психологик таҳлили ва бериладиган тавсиялар.\n3. Психологнинг мактабда психологик муҳитни ўрганиш ва уни барқарорлаштириш хусусида олиб борган тадбирлари материаллари.\n4. Педагогик консилиумлар материаллари.\nПсихологик коррекция ва ривожлантиришга доир ҳужжатлар.\n1. Коррекцион ва ривожлантирувчи методикалар:\nФанларни суст ўзлаштираётган ёки ўзлаштира олмаётган болалар билан индивидуал ва гуруҳлаштирилган коррекцион машғулотлар;\nзиддиятли ва низоли вазиятларни юмшатиш бўйича коррекцион машғулотлар;\nўқувчиларнинг психик ривожланишида содир бўладиган салбий ўзгаришлар, руҳий оғиш ва кечикишларнинг олдини олувчи коррекцион машғулотлар ишланмалари.\nПсихологик маслаҳатга доир ҳужжатлар\n1. Психологик маслаҳат дафтарлари:\nўқувчилар билан олиб бориладиган индивидуал суҳбатлар;\nўқитувчилар билан олиб бориладиган индивидуал суҳбатлар;\nота – оналар билан олиб бориладиган индивидуал суҳбатлар;\nраҳбар ходимлар учун индивидуал суҳбатлар.\nКасб-ҳунарга йўналтиришга доир ҳужжатлар\n1. Ташхис хариталари\n2. Касб-ҳунарга йўналтириш бўйича ўтказиладиган тадбирлар\n3. Касб-ҳунарга йўналтирувчи тренинглар дастурлари\n4. Касб-ҳунарга йўналтириш комиссиясининг баённомалари\n5. Тавсияномалар берилишини қайд қилиш журнали\n6. Республикада, вилоятда ва ҳудудда фаолият кўрсатаётган академик лицейлар ва касб-ҳунар коллежлари тўғрисида ахборотномалар, ўқув фильмлари, видео роликлар.\nТўпланган барча маълумотлар махсус папкаларда психологик хизмат хонасида сақланади. Ўқувчилар, ота-оналар, муассаса раҳбарлари, ўқитувчилар шахси билан боғлиқ барча маълумотлар психолог томонидан сир сақланиши ва қулфланадиган шкафларда жамланиши шарт.\n🔥1.3 K марта кўрилди\nЎқитувчиларининг иш юкламасини автоматик ҳисоблаб берувчи дастур, йўриқнома\nХалқ таълими тизимида «Маҳорат мактаблари»ни ташкил этиш бўйича йўриқнома\nМактаб психологи учун хужжатлар тўплами\nmaktab psixologi, maktab psixologi xonasi, psixolog, йурикнома, кабинет психолога, кабинет школы, мактаб хонаси, психолог хонаси, требование к кабинету школьного психолога, школьный психолог\n← АҚШ доллари тарихи: номи ва белгисининг келиб чиқиши (видео)\nНега биз ойнинг фақат бир томонини кўрамиз? (видео) →


10:21 11.07.2019 (Янгиланган 10:22 11.07.2019)\nГулнора Каримова қамоқхонада 3 кун давомида оила аъзолари билан бирга бўлди.\nТОШКЕНТ, 11 июл – Sputnik. Гулнора Каримова қамоқхонада 3 кун давомида оила аъзолари билан бирга бўлди, деб хабар қилмоқда Адлия вазирлиги.\n“Ўзбекистон Республикаси Жиноят-ижроия кодексининг 76-моддасига мувофиқ, маҳкума Г. Каримова ўзининг узоқ муддатли учрашув ҳуқуқидан фойдаланган ҳолда 2019 йилнинг 7 июль кунидан 10 июль кунига қадар, ўз оила аъзолари билан уч кунлик – узоқ муддатли учрашувда бўлди”, - дейилган вазирлик хабарида.\nУларга, узоқ муддатли учрашув ҳуқуқидан фойдаланаётган бошқа маҳкумалар каби, алоҳида яшаш жойи ажратилди. Ушбу учрашувни бўлиш, шунингдек, оила аъзолари томонидан олиб келинган посилка ва бандеролларни киритишни чеклаш ҳолатлари бўлмади.\nУчрашув давомида, Г. Каримованинг оила аъзолари маҳкумага тегишли тиббий ёрдам кўрсатилмаётганлиги ва унга босим ўтказилаётганлиги бўйича шикоят ва эътироз билдиришмади.\nЭслатиб ўтамиз, олдинроқ Г.Каримованинг адвокати ўз мижозига тегишли тиббий ёрдам кўрсатилмаётгани ҳамда у доимо руҳий босим остида эканлиги хабар тарқатган ва шу асосда маблағларни Швейцариядан Ўзбекистонга қайтариш жараёнини тўхтатиб қўйган эди.


Ёзувчи Боқий Мирзо китоби Германияда | Azam Abidov\nКитоби Германияда босилган ўзбек ёзувчиси Боқий Мирзо билан митти суҳбат:\nАъзам Обид: Ака, асарингизнинг немисча таржимаси, Германияда босиш фикри қандай туғилганди?\nБоқий Мирзо: Мен ёшлигимдан чет элда, айниқса, Европада китоб чиқаришга қизиқардим. Ўзим немис адабиётини яхши кўраман ва кўп ўқийман. Бунга сабаб отам бўлганлар. Урушдан кейин Берлиндаги комендатурада тўрт йил ишлаганлар, немис тилини ўрганиб, немислар билан яқиндан танишгач, маданияти, маърифати ва ишлаб чиқаришига қойил қолганлар. Урушда бу халқнинг айби йўқлигини билганларидан сўнг кўпчилиги билан ҳатто дўстлашганлар. Мен – мактаб ўқувчиси бу гапларни эшитиб, қўрқардим, чунки мактабда бизга немисларни фашистлар деб ўқитишган, уларни мақтаган одамни сиёсат ёқтирмасди. Анча йиллар ўтгандан кейин ўйлаб дадамга қойил қолганман. Немис адабиётига қаттиқ қизиқиб қолганман. Китобимни немис тилига таржима қилдириш ва у ерда бостириш фикри шу қизиқишнинг ҳосиласи деб ўйлайман. Қолаверса, Зоҳиджон Содиқов аввал И. Нишоновнинг “Афғон шамоли” романини таржима қилиб тажриба орттиргани менга қўл келди шекилли.\nА.О.: Германиядаги нашриёт билан қандай қилиб боғландингиз ва ё улар Сизни топишдими?\nБ.М.: 2014 йилда таржима битгач, Зоҳиджон билан фикрлашдик. Исоқжон Нишоновнинг китобини босган “Шлоссер”нашриёти билан алоқага чиқишдан олдин Берлинда ва бошқа шаҳарлардаги нашриётлар билан боғландик. Аммо қизиқарли жавоб ололмадик.\nНиҳоят, Франфуркт нашриётига романнинг қисқача мазмунини жўнатсак, сюжетига қизиқиб қолди. Бир неча ойдан сўнг таржиманинг тўла матнини юбордик. Уларга роман маъқул келди. Аммо нашриёт хорижий муаллифлар билан шартнома асосида ишлашга ўтгани муносабати билан биздан 25000 евро сўради. Улар кўп минг нусхада босишни режалаштирганлари учун бу пул китоб учун сарфланадиган маблағнинг ҳаммаси эмас, муаллиф ҳиссаси экан.\nТўғриси, бошимиз қотди. Менда китобга тикадиган бунча пул йўқ, ҳатто дўстларимда ҳам топилмасди. Лекин романни Германияда бостириш азалий орзум бўлгани учун ундан воз кечолмасдим. Шунинг учун Якуб Таубе билан маслаҳатлашиб, “Шлоссер” нашриётига чиқдик. Улар нашр учун арзимаган сумма таклиф қилишгач, иш юришиб кетди. Шундай қувондимки, орзулар остонасидаги болага ўхшардим.\nМени немис адабиёти ва маърифатига қизиқтирган отам китобим шу тилда ва мамлакатда босилишини жуда хоҳлаганлар, мен ҳам орзу қилардим, аммо отам анча аввал вафот этдилар. Отам китобни кўролмай армонда кетганларидек, мен уларга суюнчилай олмай армонда қолдим…\nҲа айтгандай, Франкфурт нашриётида китобим босилмаган бўлса ҳам, у мени унутмади. Тўрт йил давомида Европада ўтказилалдиган халқаро китоб фестивалига таклиф қилди. Афсус, мен иш билан банд бўлганим учун боролмадим. Вақтим бўлганда эса таклиф тўхтаган, мен эса Америкага кетган эдим.\nА.О.: Инша Аллоҳ, ҳали Германига кўп борасиз, ўқувчиларингиз билан учрашувлар қиласиз!\nЯкоб Таубе билан учрашганмисиз ва ё хабарлашиб турасизми? Асарингиз таҳрири жараёнида иштирок этганмисиз?\nБ.М.: Якуб Таубе (уни Ёқубжон деймиз) билан учрашмаганман, аммо таҳрир жараёнида кўп гаплашдик, айрим сўзларнинг маъносини изоҳлаб беришимизни, ибораларни тушунтиришимизни сўраган. Зоҳиджон билан саволларига батафсил жавоб қайтарганмиз. У миннатдор бўлган.\nНашр жараёни бошлангач, муқова дизайни масаласида фикр сўрашди. Мен интернетга кириб кўкка қараб улиётган бўри суратини топдим, шуни қўйиш мумкинлигини Якубга айтсам, нашрёт ҳам уни танлаган экан. Бунга сабаб немис адабиётини кўп ўқиб, улардай фиклашга одатланганим бўлса керак деб ўйлайман!\nЯкуб инсон сифатида эътиборли. Туғилган кунларида уни ўзбек тилида табриклаб тураман.\nА.О.: Китобингиз Германия китоб дўконларида сотувда борми? Немислар ўқияптими, хабарингиз борми?\nБ.М.: Китоб босилганига беш йил, шартномамиз тугаганига уч йил бўлди. Ҳозир сотувда борми-йўқми аниқ айтолмайман. Немисларнинг энг китобхон, маърифатли миллатлигини ҳисобга олсак, китобга бефарқ бўлишмаса керак.\nТўрт йил олдин интернетга кириб, китоб ҳақида билишга қизиқдим. Интернет дўконида бор экан, анчагина одам танишган, фикрлар ҳам бор. Аммо немисча ва инглизча бўлгани учун мазмунини тушунмаганман. Унда мен бошқа асарлар иштиёқида бўлганим учун эътиборсиз бўлганман шекилли…


Фотожамланма: Бу фотоларда заррача фотошоп қўлланмаган\n21:37 / 23.10.2015\nАтрофни гўзаллик ўраб туради.\nСайтимизда 20та сара фотосуратни тақдим қиламиз. Заррача ҳам фотошоп қўлланмаган бу суратлар орқали Ернинг ҳақиқий ва табиий гўзаллигидан баҳра олиш мумкин.\n1. Ер неъмати. Фоторассом Жон Аллан Педерсоннинг нигоҳини ўзига қаратган бу гўша аллақайси водийнинг аллақайси бурчида жойлашган. Бу суратда ранглар жилоси кишини ўзига узоқ вақт мафтун этиб тура олади.\n2. "Осмонда номаълум тўртбурчак жисмлар". Ишонинг, бу ҳам фотошоп эмас.\n3. Перфекционистлар учун хиёбон. (Шёнбрунн, Австрия)\nБу нафақат перфекционистлар учун, ҳар қандай шаҳарда гўзал манзара яратиш учун дарахтларни шундай тарзда, тартиб ва қунт билан каллакласа бўлади.\n4. Пекинликлар "энг тирбанд тирбандлик"ни ҳосил қилишди.\n5. Яна хитойликлар.\nБўёқлар чапланиб ташлангандек кўринувчи бу манзара аслида шолипояларнинг тунги кўриниши. Бундай сурат ишлаш учун фақат фоторассомнинг озроқ маҳорати керак бўлади.\n6. Халқаро космик станция фазогири баланд-баландларда туриб, ўзини пляжда ҳис қилмоқда.\n7. Даниядаги шамол генераторлари. Улар қандайдир бошқа вазифа бажариш билан биргаликда одамларга гўзаллик улашишади.\n8. Эфиопия ва Эритрея чегарасида "Даллол" вулқони. Бу вулқон, албатта анча вақтдан буён уйқуда...\n9. Бу суратга илкис назар ташлаган киши унинг Эйфел минораси остидан туриб объективкага муҳрланганини англай олмайди.\n10. Португалиянинг Назар шаҳри аҳолиси жамоавий бўлиб, уч ўлчамли фильм томоша қилишмаяпти. Бу тўлқин уларнинг кўз ўнгида кўтарилиб келмоқда ва улар бу ҳодисани одатдагидек завқланиб томоша қилишмоқда.\n11. Бундай ноёб табиат ҳодисаси вақтида фақат аёллар йўлда тўхтаб, машина ичидан чиқиб, уни фотокамерага муҳрлашни бошлаши мумкин.\n12. Бойқуш қўзиқорин остида ҳордиқ олмоқда. Бу фанга номаълум қандайдир улкан қўзиқорин бўлиши мумкин. Ҳарҳолда фотошоп қўлланмаган.\n13. Бу қуриган япроқ эса "қанотли аждаҳо"дан каттароқ\n14. Самолёт ойнасидан камалакни кузатганда у айлана шаклида кўринади.\n15. Бундай манзарани фақат киноларда эмас, ҳаётда ҳам кўрса бўлади. Масалан, Будапештда. Фақат бунинг учун фотокамерани тайёрлаб, узоқ вақт кутиш керак.\n16. Гонгконгдаги кварталлардан бири. Гонгконг кичик, аҳолиси эса катта.\n17. Швейцариядаги музли ҳовуз. Албатта, "ҳовуз" бу ўринда шартли ном. Ахир одатий ҳовузларда чўмилса ва балиқ овласа бўлади.\n18. Юкатан яриморолидаги режиссёр фламинго фламинголарга фламинго суратини ҳосил қилишни кўрсатма қилган лаҳза.\n19. Суратга қараб, деворий ўйма нақш ҳақида ўйламанг. Намибиядаги Намиб саҳроси тепадан шундай кўринади.\n20. Киотодаги фақат бамбук дарахтлари ўсадиган ўрмон. Бу ўрмондан шарқ якка кураши жанглари тасвирланадиган кинолар учун фойдаланса бўлади.


Машҳур " Иф қалъаси маҳбуси" бадиий фильмида ўзбек қизи рул ўйнагани ростми? » Новости Узбекистана сегодня: nuz.uz\nНовости Узбекистана → ЙЎҒ-Е → Машҳур " Иф қалъаси маҳбуси" бадиий фильмида ўзбек қизи рул ўйнагани ростми?\n30-04-2020 15:10 0 3809 Рейтинг0 Чоп этиш\n" Иф қалъаси маҳбуси" бадиий фильмидаги соҳибжамол Гайде ёдингиздами? Бу рольни ким ижро этганини биласизми?. Унда Ихтиёр Эсанов тақдим этган мана бу маълумотлар билан бир танишиб чиқинг. "Нодира Султонова Мирзаева-1967 чи йил 27 чи июльда Тошкент шаҳрида туғилган. Миллати ўзбек. Машхур кино режиссёр Георгий Юнгвальд-Хилькевичнинг турмуш ўртоғи бўлган.\nОдесса киностудияси режиссёри Георгий Юнгвальд-Хилькевич -"Д'Артаньян ва уч мушкатёр"фильмидан кейин, бутун Совет Иттифоқига машхур бўлиб кетганди. Саксонинчи йилларни бошида у янги лоиха Александр Дюманинг яна бир асари "Граф Монте Кристо" асари асосида "Иф қальаси махбуси" фильмини олишга қарор қилади. Барча ролларга актёрлар танлаб олинганди. Фақат гўзал Гайде ролига кастингга келаётган актрисаларни биронтасиям режиссёрга ёқмаётган эди. Шунда Юнгвальд-Хилькевич ўзи туғилиб ўсган Ўзбекистонга-Тошкентга бориб бу ролга керакли қизни излашга қарор қилади.\nЭнг қизиғи у Тошкентга хотини Татьяна Чернова билан келган экан. Тошкент хореография студиясига келиб қизларни кўрикдан ўтказаётган режиссёрнинг кўзи 17 ёшли Нодирага тушади. Режиссёрнинг ўзини айтишича у Нодирани бир кўришда севиб қолган экан. Нодира Мирзаева мактабдан бўш пайтлари рақс тўгарагига қатнашарди. Шундай қилиб Нодирани хаётида тубдан бурулиш юз беради. У фильмда Гайдени ролини қойилмақом қилиб ўйнайди. Юнгвальд-Хилькевич 52 ёшда, Нодира эса 17 ёшда эди. Юнгвальд-Хилькевич ва Нодира Мирзаева ўртасидаги муносабатлар катта жанжалга сабаб бўлади. Нодирани ота-онаси, бутун қариндош уруғлар дахшатга тушгандилар. Аммо Нодира уларга Юнгвальд-Хилькевични у хам яхши кўришини, агар у хотинидан ажрашса унга турмушга чиқишини билдиради.\nНихоят 1995-йилда Нодира уйини, махалласини, ишини (Шодлик ансамбли) ташлаб Одессага учиб кетади. У энди жахонга машхур режиссёрни хотини эди. Улар 20 йил бирга бахтли яшадилар. Юнгвальд-Хилькевич ва Нодира Мирзаева деярли бутун дунёни айланиб чиққан экан. Георгий Юнгвальд-Хилькевич 2015 йил 3 ноябрь куни Москвада вафот этди. Уларни бир қизи бор. Хилькевични дўстлари доимо-" Георгий бу шарқ гавхарини қардан топгансан? бундай аёл учун хатто эсинг оғиб қолиши хам хеч гапмас "дейишаркан. Хилькевич эса Нодирага-"Умримни охиригача сен ва қизим учун яшайман"деб кўп бора такрорлаган.\nМанба : Ф/Б Шохида Хамро


Россия мудофаа вазири икки ҳафта давомида омма олдига чиқмади - ОАВ\nШойгу иккинчи ҳафта омма олдида кўринмаяпти – ОАВ\n23 Mart 14:15 Жаҳон\nГерасимов мудофаа вазири РОССИЯ ШОЙГУ\nРоссия мудофаа вазири Сергей Шойгу 11-мартдан бери омма олдига чиқмади, деб хабар беради Россиянинг Медиазона нашрлари ва агентлик.\nШу тариқа, агентликнинг хабар беришича, 11-мартгача Шойгу деярли ҳар куни янгиликларда пайдо бўлган.\nВазирнинг дўстига таяниб, унинг соғлиғи, хусусан, юраги билан боғлиқ муаммолар ҳақида хабар берилган.\nРоссия Мудофаа вазирлиги раҳбари охирги марта 11-март куни хабарларда пайдо бўлган эди. Шойгу «махсус ҳарбий операция»да қатнашган ҳарбийларга давлат мукофотларини топшираётгани акс этган видео бор.\n18-март куни Кремл сайтида Россия президенти Владимир Путин Хавфсизлик кенгашининг доимий аъзолари билан «Украинадаги махсус операциянинг бориши»ни муҳокама қилгани ҳақида 18-март куни Шойгу ҳақида сўз боради. Хабарда айтилишича, учрашувда Шойгу ҳам иштирок этган. Аммо учрашувдан видео ёки фотосуратлар мавжуд эмас.\nМудофаа вазирлиги сайтидаги Шойгу профилидаги сўнгги янгиликлар ҳам 11-март санасига тегишли.\nЖурналистларнинг таъкидлашича, нафақат Шойгу, балки Россия Бош штаби раҳбари Валерий Герасимов ҳам ғойиб бўлган, у ҳам 11-мартдан бери омма олдига чиқмаган.\nГрузия: 27 ёшли ҳамшира AstraZeneca билан эмланганидан кейин вафот этди


Одил Аҳмедов: "Краснодар" мен учун тўғри танлов бўлди" / CHAMPIONAT.asia\nОдил Аҳмедов: "Краснодар" мен учун тўғри танлов бўлди"\nБугун "Краснодар" жамоаси Одил Аҳмедовнинг трансфери ҳақида расмий маълумот берди.\nБугун тонгда Тошкентга қайтиб келган футболчи сайтимиз меҳмони бўлди.\n"Аввало "Анжи"даги фаолиятим учун доғистонликларга катта раҳмат айтаман. Уч йил давомида Россия премьер-лигасида яхши мавсумни ўтказдим. Қолаверса, Европа лигасида дебют қилдим. Бу мен учун катта мактаб бўлди. Афсуски, "Анжи" қуйи лигага тушиб кетди. Аммо бу жамоа мухлислар учун яна кучлилар сафига қайта олишига ишончим комил. Ўзимга келсам, олдимда вариантлар кўп эди. "Краснодар" раҳбарияти мени ўз сафида кўришни истади. Бу футболчи учун жуда муҳим. Ишонч бор жойда футболчи ўзини эркин ҳис этади. "Краснодар"ни танлашимга яна бир сабаб, бу ерда болалар футболига жуда катта эътибор қаратилади. "Анжи"га эса яна бир бор раҳмат айтаман", - дейди Одил Аҳмедов.\n- ЦСКАдан ҳам таклиф борлиги ҳақида хабар чиққанди?\n- Улардан ташқари араб клубларидан яхши шартнома таклиф қилишганди. Аммо мен Россияда қолишни истадим. ЦСКАнинг Россияда тутган ўрни катта. Бу жамоа амалдаги чемпион ҳисобланади. "Краснодар" эса мени ўз сафига қўшиб олишни анчадан бери хоҳлаётган эди. Йилма йил натижаси яхшиланиб бораётган клубда ўз ўрнимга эга бўламан деган умиддаман.\nП.С: Сайтдан маълумот олаётганда манзилни АНИҚ ва ТИНИҚ кўрсатиш талаб этилади!


Харидорни “илинтириш илми” – ТАФСИЛОТ\nТавсия 1 та фикр 1 474 марта кўрилган\nХаридорни “илинтириш илми”\nМагазиндан уйга қайтаётиб харидларимизга назар соламиз ва бутунлай кераксиз нарсалар сотиб олганимизни кўрамиз. Бу исрофгарликнинг сабаби нима? Гап шундаки, сотувчилар харидорнинг онг остига яширинган инстинктларига усталик билан таъсир кўрсата олишади. Харидорнинг зиқналик, қўрқув, ялқовлик, онгсизларча бўйсуниш туйғуларини қитиқлашади. Маккорлик, пасткашлик дейсизми? Буларнинг остида инсон руҳиятини билиш ётибди.\nҲозирги кунда магазинга кирган одам қиморбоз сингари иштиёқ билан пулини сарфлаши ва уйига қайтгачгина ўзига келиб жидду жаҳдидан асар қолмай, афсусга чўмиши оддий ҳолга айланган.\nХаридорга таъсир ўтказиш илмини маркетологлар триггер дейишади. Инглизчадан бу “қармоқ илмоғи” деганга ўхшаш таржима қилинади. Савдо санъатида одамларни харид қилишга жалб этиш учун импульс берилади. Натижада уларда истак пайдо бўлади, ирода бўшашади, фикрлари чалғийди, оқибатда эса ҳамённинг бўшагани қолади.\nТриггер усули фақат магазин ва савдо марказларида эмас, интернетда, банк тармоғида ҳам муваффақиятли қўлланмоқда. Триггер 4 категорияга бўлинади, ҳар бири инсон онг остини қитиқлаб аниқ вазифани бажаради.\nБиринчи категория одамни қандайдир ишни бажаришга ундайди. Масалан, бирор савдо компаниясига қўнғироқ қилиш, интернет орқали бирор нарсани сотиб олишга буюртма бериш.\nИккинчи категория инсонни аввалги хатти-ҳаракатини такрорлашга ундайди. Агар шундай қилса, унга қўшимча хизматлар, чегирмалар тақдим этилади.\nУчинчи категорияда ўзаро муносабатлар фаоллашади. Қаҳрамонимиз компанияга электрон манзили, телефон рақами, анкета маълумотларини беради.\nВа ниҳоят тўртинчи категорияда қаҳрамонимиз ўша магазин ё интернет-ресурсга дўстлари, танишларини таклиф қилади.\nБиринчи навбатда триггерларнинг таъсири инсоннинг туғма инстинктларига йўналтирилади. Инсон доимо хавфсизликка интилади. Сотувчилар эса инсон ўзини тўлиқ ҳимоялангандек сезиши учун ҳаракат қиладилар. Бунинг учун кафолатли мажбурият ўйлаб топилган. Банк соҳасида эса омонат қўйилмани суғурталаш бор.\nОдамлар ҳар қандай янгиликка эҳтиёткорлик билан ёндашадилар. Ишончсизлик инсон фитратида бор. Потенциал харидордаги ишончсизлик ҳиссини йўқ қилиш учун эски харидорларнинг миннатдорчилик ёзувлари, сертификатлар, мукофотлар намойиш этилади. Булар барчаси ишончни мустаҳкамлаш учундир.\nХаридорни жалб этишда инсон инстинктларидан яна бири — жинсий ҳиссиёт ёрдамга келади. Машина ёки қурилиш материаллари сотувчи сайтларда гўзал қизларнинг расмларига нима бор? Шубҳа йўқки, бу ҳам эркакларни “илинтириш” йўли бўлиб, бозор иқтисодида самара беради.\nИнсоннинг қурумсоқлик деган “фазилат”ини ҳам эътибордан четда қолдириб бўлмайди. Ҳамма кам пул сарфлаб кўп нарса олишни истайди. Чегирмали акциялар шундан келиб чиққан. Бошланғич нархнинг устидан чизиб қўйишади, остига ўқловдек катта ҳарфлар билан янги нархи ёзилади. Вақт омили ҳам ҳисобга олинади. Агар шу икки соат ичида молни сотиб олса ёки буюртма берса чегирма ваъда қилинади. Дарвоқе, мавсумий чегирмалар бу маркетинг йўналишига тегишли эмас, чунки унда сотувчилар туриб қолган товардан қутулиш ҳаракатида бўлишади.\nЯна бир нозик томонимиз ялқовликдир. Таклиф этилаётган саноқсиз товарларга маҳлиё бўлиб қайси бирини танлашни билмай қолганимизда сотувчининг ўзи ёрдамга келиб ишимизни енгиллаштиришга ошиқади. Бунинг учун нарх-сифат ёки ишончлилик мезонлари асосида тавсиялар берилади. Баъзан “сизга таклиф қиламиз” дея гапни давом эттиришади ва бу таклифга рози бўлишингиз қолади холос.\nБиз барчамиз ижтимоий воқелик саналамиз, ҳаётимиз жамоат орасида кечади. Улар буни ҳам ҳисобга олишган. Ҳар бир магазину савдо марказларида реклама ва чегирмавий таклифлар кўплигидан кўз қамашиши шундан.\nБулар ҳаммаси конверсиянинг ошишига йўл очади. Бошқача айтганда, сотувчилар инстинктларимизга тегиб ўйнайдилар. Унда нима қилишимиз керак? Ақлга бўйсуниш лозим, арзонига учмаслик керак, “хасис икки баробар тўлайди” мақолини унутмаслик зарур.\nШукуржон Исломов тайёрлади\n10 oy олдин


Тошкентда Plug and play очилади - xabar.uz\n23.06.2022 12:25 0 1401\nЎзбекистонлик стартапларни қўллаш учун Plug and play Тошкентда очилади. Бу ҳақда АКТ вазири Шерзод Шерматов маълум қилди.\n«Plug and play стартапларни саралаб, уларни ўсишига ёрдам беради, катта корпорациялар билан боғлайди ҳамда венчур капитал сармояларини жалб этишга кўмаклашади. Бу каби уникал экотизимни бизда ҳам ташкил этилиши ёшларимизнинг янги стартаплари орасидан UNICORN даражасигача чиққан лойиҳалар бўлиши учун қўшимча имконият бўлади деб умид қиламиз», — деб ёзади вазир.\nЭслатиб ўтамиз, АКТ вазири Шерзод Шерматов бошчилигидаги делегация АҚШда бўлиб турибди.\nСтартап Шерзод Шерматов\nТехнология 15/06, 21:49\nШерматов ва Кудбиев Электрон тижорат ассосиацияси вакиллари билан мулоқот ўтказишди (фото)


Покистон Ҳиндистонга ёрдам таклиф қилди\n05 декабр 2020, Тошкент вақти: 04:19\nПокистон ҳукумати Ҳиндистоннинг Мумбай шаҳрида содир этилган ҳужум юзасидан биргаликда тергов ўтказишни таклиф қилди.\nТелевидение орқали чиқиш қилган Покистон ташқи ишлар вазири Шоҳ Маҳмуд Қурайший расмий Исломобод мазкур масалада Ҳиндистон билан тўлақонли ҳамкорлик қилишга тайёр эканини маълум қилди.\nМазкур баёнотдан бироз аввал ҳинд расмийлари Покистондан террорчиликда гумон қилинган 20 га яқин шахснинг Ҳиндистон ихтиёрига топширилишини талаб қилган эди.\nҲиндистон расмийлари Мумбай ҳужумларини уюштирган жангариларнинг Покистонга алоқаси борлигини таъкидлаб келмоқдалар. Бироқ Покистон бу иддаоларни кескин равишда рад этаяпти.


«Фаҳод ва Ширин» Ҳамид Олимжон\nHome icon Бош саҳифа»Ўзбек адабиёти»Мумтоз адабиёт»Навоийхонлик» «Фаҳод ва Ширин» Ҳамид Олимжон\n«Фарҳод ва Ширин» достони Алишер Навоийнинг машҳур «Хамса»сига кирган беш достоннинг биридир. Улуғ шоирнинг энг зўр асарларидан ҳисобланган «Ҳайратул-аброр», «Лайли ва Мажнун», «Сабъайи Сайёр» ва «Садди Искандар» достонлари орасида «Фарҳод ва Ширин» алоҳида ўрин тутади. «Фарҳод ва Ширин» Навоий бундан беш аср бурун яратиб қолдирган буюк достонларининг энг зўридир.\nЙигит Фарҳод ва қиз Ширин тўғрисидаги афсона асрлар бўйича яшаб келмоқда. Гўзал халқ афсонасига айланиб кетган бу ҳикоя аслда, тарихий фактлар асосида юзага келган бўлиб, «Хисрав ва Ширин» номи билан шуҳрат топгандир. Тарих китобларида шундай маълумотлар бор: Хисрав Эроннинг Сосоний ҳукмдорларидан бўлган машҳур Нўширвоннинг набирасидир. Хисрав милоди VII асрда Эрон шоҳи экан. Муҳаммад пайғамбар қўшни ҳукмдорларга хатлар юбориб, мусулмонликни қабул қилишга чақирганда ана шу Хисрав Парвезга хат юборган экан. Тарихчилар, Хисрав Парвез Муҳаммад пайғамбарнинг бу хатини йиртиб ташлаган эди, деб ёзадилар. «Хисрав ва Ширин» ҳақидаги достон эса VII —Х асрлар ўртасида яратилгандир.\nХисрав ва Ширин ҳақида биринчи мартаба достон ёзган киши Х асрда яшаган буюк шоир Абулқосим Фирдавсийдир. Лекин достоннинг бизда машҳур бўлган энг севимли қаҳрамони Фарҳод ҳақида Фирдавсий ҳеч нарса билмайди. Эрон шоҳи Хисрав овда юриб Ширинни кўриб қолади, севади ва уйланмоқчи бўлади. Лекин Ширин подшолар наслидан эмас эди. Шунинг учун Хисрав атрофидаги кишилар шоҳнинг унга уйланишига қарши турадилар. Хисрав юрт катталарининг мажлисини чақириб, уларни кўндиради ва Ширинга уйланади. Хисравнинг аввалги хотини Марямдан бўлган ўғил Шируя ўз отаси Хисравни ўлдириб, Эрон шоҳлигини ўз қўлига олади ва Ширинни хотин қилмоқчи бўлади. Ширин эса Хисрав қабрида заҳар ичиб ўлади. Фирдавсийнинг достонида Фарҳод бўлмагани каби Шопур ҳам йўқдир.\nФирдавсийдан сўнг, ундан икки юз йил кейин ХII асрда яшаган машҳур Озарбайжон шоири Низомий Хисрав ва Ширин тўғрисидаги ҳикояни янгидан ишлаб, зўр бир достон яратгандир. «Хисрав ва Ширин» достони Низомий «Хамса» сидаги достонларнинг биридир. Низомийнинг бу гўзал достонида қаҳрамонлар яна Хисрав билан Шириндир. Фарҳод образи иккинчи даражадаги бир ўринда туради. Шопур образи эса бир уста рассом ва ҳийлакор сайёҳ сифатида бўлиб, Хисравнинг суҳбатдошидир.\nБу вақт Маҳин Бону ўлган. Арманда Ширин қолган эди. У Армандан чиқиб Мадойинга келади ва ўз қасрига тушади. Хисравнинг хотини Марям уларнинг қовишмоқларига мониъ бўлади. Шундан сўнггина воқеага Фарҳод аралашади. Фарҳод — Хитой эмас, балки Хитойга бориб Шопур билан ўқиб келган билимдон, уста йигитдир. У Ширинга бир сут канали қазийди, ва шундан кейин Хисрав билан учрашади. Хисрав Фарҳоддан хавфсирай бошлайди, у, «Бестун тоғидан менинг қўшиним ўтадиган бир йўл қазиб бсрсанг, шунда Ширинни оласан» дейди. Фарҳод ишга киришади ва кундан-кун бу ишда зўр мўъжизалар кўрсата бошлайди. Фарҳодга бундай бажариб бўлмас зўр ишни топшириб, уни овора, сарсон қилишни кўзлаган Хисрав, унинг муваффақиятлари олдида талвасага тушади, ҳийлагар кампир воситаси-ла уни ўлдиради.\nФарҳоднинг воқеага бўлган қатнаши шу ерда битади. Достон давом қилади, Хисрав энди Шакар деган бир қизни севиб қолиб, унга уйланади ва ундан сўнггина Ширинни хотинликка олади. Фирдавсийда бўлганидек, Шируя ўз отаси Хисравни ўлдиради ва Ширинга уйланмоқчи бўлади. Ширин Хисрав ўлиги устида ўзини пичоқлаб ўлдиради, воқеа тугайди.\nНизомийдан кейин «Хисрав ва Ширин» достонини ёзиб зўр ғалаба қозонган шоир ХIV асрда яшаган Амир Хисрав Деҳлавийдир. Амир Хисрав ўз достонида Низомий достонидаги воқеаларни тўла олган, сюжетини бутунлай сақлаган ва Низомийда ҳикоя нима билан бошланиб, нима билан бица, у ҳам худди шундай қилган. Хисрав, Ширин ва Фарҳод ҳақидаги гўзал ҳикоя Шарқдаги бутун зўр ижодичиларнинг фикр уясини қўзғошдан сира тўхтамас эди. Фирдавсийдан беш аср, Низомийдан уч аср ва Амир Хисрав Деҳлавийдан бир аср кейин, бу гўзал мавзуга бизнинг буюк Алишеримиз қайтди. У ўзбек тилида, энди «Фарҳод ва Ширин» номи билан тамом янги ва ўлмас бир асар яратиб қолдирди.\nНавоий ўтган зўр ижодий йўлни ва у яратиб қолдирган ўлмас асарларни ҳисобга олиб айтиш мумкинки, Навоий ўз халқининг Низомий даражасидаги зўр уруш арслони бўлиб етишди. Шунинг учун ҳам Низомий ёки Амир Хисрав Деҳлавийнинг тақлидчиси бўлмади. Оз халқи учун унинг ўз она тилида гўзал бадиий асарлар яратиш вазифасини энг биринчи марта ўз олдига қўйган буюк шоир замонасининг шоҳ асарларини яратиб қолдирган Низомий ва Деҳлавийларнинг ёзганларини танқид кўзидан кечириб чиқишга, улар яратиб қолдирган бадиий бойликни янгидан баҳолашга мажбур бўлди. Натижада Низомий ва Деҳлавийда бош қаҳрамон бўлган Хисрав иккинчи ўринга тушди. Хисрав, Низомий ва Деҳлавийда мусбат образ эди. Навоийда манфий образ сифатида тасвирланди. Навоий Хисравни ёмон кўрди. Хисрав ҳийла билан Фарҳодни ўлдирган, гуноҳсиз бир инсонни беҳудага зулм билан ҳалок қилган киши деб қаради. Хисрав чинакам одамгарчиликдан маҳрум бўлган бир шоҳ, унинг ишқида одамгарчилик йўқ дсб топди. У бугун Марямга, эртаси Шакарга ва индин Ширинга ошиқ бўлади, унинг муҳаббатида қарор ва вафо йўқ деб билди. Хисрав ишқ йўлида вафо ва садоқат ўрнига ҳукмдорликдан фойдаланади, адолатни ерга уради деб қаради ва шундай бир шоҳга маддоҳ бўлиб қолдилар, уни кўкларга кўтариб махтадилар, деб Низомий ва Деҳлавийларни танқид қилди:\nФарҳоднинг отаси Ҳоқон па онаси ундан узоқ замон хабар бўлмагач интизорлик билан ўлиб кетадилар. Фарҳоднинг дўсти, Ҳоқон назирининг ўғли Баҳром қўшин тортиб, Фарҳодни истаб Арманистонга келади ва воқеани онглайди. Шундан сўнг Арман ўлкасини унинг ўз халқига топшириб, ватанига жўнашга мажбур бўлади. Баҳром Арманистонда тинчлик ва адолат ўрнатади.\n«Фарҳод ва Ширин» жаҳон адабиётининг ўлмас мавзуларидан бўлган муҳаббат ва ҳаёт ҳақида куйлайди. Муҳаббат, ҳаёт ва ўлим мавзуи, инсон ва замон мавзуи, киши шахси ва жамият мавзуи доимо буюк санъаткорларнинг диққат 'марказида, бадиий идеяларнинг марказида туриб келгандир.\nОлум ичра менга то бўлди мадхал,\nНе имконьким қарор ўлғай кўнгулга,\nДавлат хазинасидаги биллур сандиқ ичидан чиққан усти ёпиқ ойнаи жаҳоннамо устида: «Ҳарким бу ойнани очиб тамоша қилмоқни истаса, Юнонистонга борсин. Суқрот ҳаким билан кўришсин», деб ёзилган, шундан сўнг Фарҳод Юнонга боришга қарор қилади. Юнонга бориб Суқротни топишга ва унинг учун қоронғи бўлган тилсимни очишга аҳд қилган Фарҳод зўр мужизалар кўрсатади. Баҳодир юрак, ўткир кўз ва зўр жисмоний кучга эга бўлган гўзал йигит уруш қилиб аждаҳони ўлдиради, жаҳонни қопқора тутунга бостирган Аҳраман девни енгиб ҳалок қилади. Искандари Румийнинг тилсимини очади ва Суқрот тоғидагн қоронғи ғор ичида буюк файласуфни топади. Буларни Фарҳод ўз умрининг сўнгида шундай якун қилган эди:\nБу каби мужизалар яратган Фарҳод қоронғи ғор ичида ҳаким Суқротдан ўз қисмат китобини ўқийди. Суқрот эса Фарҳоднинг келажагини айтиб бўлиб унинг олдида жон беради. Фарҳоднинг бундан сўнгги бутун ҳаёти Суқрот айтган наҳрлардан оқади.\nОзи бир кунда қилмиштур баровар.\nГъаниматдур уни кўрмак кишига,\nМў'жизалар яратучи Фарҳодни кўрган Маҳин Бону ва Ширин унинг ишига офаринлар ўқиб, бошидан жавоҳирлар сочадилар.\n... Кўруб хору хас ўрнингда ниҳони,\nОз халқининг ва ватанининг аҳволи тўғрисида ва унинг золим Хисрав қўлида талон-торож бўлиб ётганидан сўзловчи бу хатда Шириннинг қизлик номуси, ундаги иффат, бокиралик, ҳаё ва одоб ҳам ёрқин ифода қилингандир. Улуғ инсон бўлган Фарҳоднинг жавоб хатида эса энг мукаммал бир тимсолини топган.\nГўзал Шириннппг тили билан ўзбек халқининг улуғ шоири Навоий бу сатрларда асрлар ва замонларнинг шиорини битиб қолдиргандир. Шириннинг бу сўзидан биз унинг бутун маънавий ҳаётини англаймиз, у шу сўзлар билан ўзига зўр бир салобат туғдиради ва уни жаҳон адабиётидаги энг гўзал ва энг мукаммал ишланган образлар қаторига қўяди. Ширин ва Фарҳод кишиликнинг энг яхши ижодчилари томонидан яратилиб қолдирилган энг катта образларни эслатиб турадилар.\nФарҳод ва Шириннинг образи ҳеч қачон кўнгиллардан чиқмагани каби, бу икки буюк одам яратган дўстликнинг ҳам оти ўчмайди. Бу Шопур, Маҳин Бону ва Баҳромдир. Бу пайт Навоий достонининг энг халқчил ерларидан биридир.\nДўстлик халқлар ва одамлар ўртасидаги энг табиий бир ҳол. Чин одамлар доимо бир-бирларини ўзларига дўст ва йўлдош кўра келганлар. Фикр ва руҳдаги бирлик, ният ва амалдаги биргалик, иш ва ҳаётдаги биргалик кишилар ўртасида дўстлик уруғини соча келган. Халқлар ва кишилар ўртасини эксплуататор синфларгина бузадилар. Хусусий мулк ва молу дунё талаши билан эксплуататор синфлар халқлар ўртасига низо ва ажралиш соладилар. Дўстлик ва иноқлик сифати, ҳамкорлик сифати кенг халқ оммаларининг энг зўр хусусиятидир.\nШопур Фарҳоднинг бир умрлик чин дўстидир. Шопур фақат Фарҳоднинг эмас ва балки Шириннинг ҳам бир умрлик чин дўстидир, ўзбек Фарҳод, арман Ширин ва эронли Шопур уртасида юзага келеан дўстлик ўлим ёстиғигача ўзгармас ва айнимас дўстликдир. Бу дўстлик бошларга бало ва мусибат келган кунларида синалган, кураш ва машаққат кунларида зоҳир бўлган вафо ва садоқат асосида мустаҳкамланган дўстликдир. Бундай дўстликнинг асоси зўр бўлади. Уни қўпориб ва ағдариб бўлмайди. Бу ҳақиқатан шундандир. Арман ўлкасини чет таловчилар босиб келган пайтда бу дўстлик яна ҳам маҳкамланиб очиқ кўринади. Халққа бўлган муҳаббат, ватанга бўлган муҳаббат, кишиларнинг ўзларига ва ўз идеяларига бўлган садоқат, уларни бир-бирларига яна ҳам қаттиқроқ боғлайди. Ватан душманларига, халқ душманларига бўлган ғазаб ва нафрат, ватан тупрогини асраш учун бўлган ҳиммат ва онт, уларни яна ҳам бирлаштиради. Табиийким бундай зўр синовлардан ўтган дўстлик бир умрлик ажралмас ва бузилмас бўлиб маҳкамланади. Дўстлар бир-бирларининг ишларини тугаллайдилар. Бири бошлаб кетган ишни бири охирига етказади, бири яратолмаганни бири барпо қилади. Бири тиклолмаганни бири ўрнатади. Фарҳод, Ширин, Шопур ва Баҳром ўртасидаги дўстлик шундайдир.\nКи келмиш бир ҳазин тсўлдошинг охир!\nОзбек, арман ва эрон халқларининг фарзандлари ўртасида юзага келган дўстликни юксак образларда куйлаш билан бизнинг улуғ Алишеримиз кишиликнинг энг прогрессив идеялари даражасига кўтарилган, буюк гуманист сифатида халқлар биродарлиги ва интернационализм куйчиси бўлиб қолгандир.\nМаккор кампир Хисравнинг энг яқин кишиси, дўсти, лекин у инсон эмас. Унда бирорта бўлсин чин кишилик хислати йўқ. У ўз умрида бир сўз бўлсин рост тапирмаган. Бутун ҳаёти ҳийла, макр ва найранг асосига қурилган. У сеҳргарликни бошласа тошларни мум қилиб юборади. Макр асосида қиз билан отани, она билан ўғилни эру хотин қилолади. Ҳийла ва зулм билан кишиларнинг хону монини куйдиради. Унинг ҳаёт бўлишидан кишиликка зарардан бошқа ҳечнарса келмайди. Пўлат тоғ бўлган Фарҳодни у бир дамда фусун ва сеҳр билан барбод қилади. Хисравнинг дўсти бўлган бу одам қотил, Фарҳодни ўлдиручидир. Навоий уни шундай тасвирлайди:\n... Қачон носозлиғ айлаб ирода.\n... Урарга зулм тиғин тез ҳуш ул.\n... Ки гар Фарҳод бўлсун кўҳи фўлод,\nДеди: Кўксунгни гар чок эца бебок,\nХисрав саволларига берган ҳар бир ўткир жавоби билан Фарҳод уни ер билан тенг қилади. Унинг муҳокамаларидаги пучликни очиб ташлайди, ва буюк Фарҳод қаршисида увоқ ва майда бўлиб қолган шоҳ, зулмга қўл узатади. Фарҳодни дорга осишга ва ундан сўнг зўр ўт ёқиб куйдиришга буюради:\nГъазаб бирла буюрди шоҳи ғаддор,\nГъамидин беқарор ўлмоқ бу бўлғай.\n... Адолат ушбу бўлғай лавҳаш оллоҳ,\nУлусқа ғорати жон қилғанини...\n... Агар ошиқ будур маъдум хушроқ,\nОзин кўргай мурод авжида фоиқ.\nШирин Хисравга хотин бўлишни, унинг шоҳ деган зўр овозасига қарамасдан, ўзига чидаб бўлмас катта бир хўрлик деб тушунади. Унинг билан тиз чўкиб кўришмоқдан кўра ўлмакни ўзига шараф деб билади... Шириннинг қаҳрамон образини Навоий бизга уни қўрғонда Хисрав қамАлидан ўзини курашиб асраш тўғрисидаги онти билан яна мукаммаллаб беради:\nФарҳод ва Ширин ниҳоят ўзларини ўраб олган муҳитга, замонага, унинг тузумига ва унинг расм ва одатларига қарши исён кўтарадилар, дод дейдилар. Зулм ва адолатсизликни қарғаб кўз ёши тўкадилар. Фарҳод ўзининг бутун ҳаёт йўлига якун ясайди: «қанча яхши иш қилган бўлсам шунча зулм ва ёмонлик кўрдим, менинг ўткир тош йўнар тешам қанча тош ушатган бўлса, фалак унинг ҳаммасини йиғиб, менинг ўз бошимга отди, қанча буюк тоғлар яратган бўлсам, ўзим қазо ҳукми билан ҳаммасининг остида қолдим, мен ғам тоғи бўлиб қолдим ва балки қайғу тоғи остида йўқ бўлиб кетдим», дейди.\nКи э золим сиэҳри кина парвард,\nГъариби хастаю маҳзун эманму,\n.... Қаён борди сенинг озарминг охир,\nКи бирдам фосиқи хушол бўлғай.\nФарҳод ва Ширин достони Навоий айтган бу фикрларни бизга жуда гўзал бадиий образларда исбот қилиб беради. Икки севгучи юракнинг ўлмас образи бизнинг қалбимизда жой олиб, доим кўз ўнгимизда жилваланади ва биз ундан ҳеч бир ажралаолмаймиз ва уларга нисбатан чуқур бир ҳурмат сақлаймиз, уларнинг энг гўзал хислатлари бизда ҳавас ва уйғониш туғдиради, биз шунинг билан фахрланамиз.\nШунинг учуп ҳам ўзбск халқи Фарҳод ва Ширин образларини жуда яхши кўради ва уни ҳамавақт ёдида тутади. Орта Осиёда Навоийнинг Фарҳод ва Ширин ҳақидаги гўзал ҳикояси бориб етмаган жой йўқдир. Шунинг таъсири билан Хўжанд ва Бойсун атрофларидаги «Фарҳод тоғи» деган тоғ ва «Ширин сойи» деб аталган сой юзага келган. Машҳур ўзбек халқ шоири Фозил Йўлдош Навоийнинг «Фарҳод ва Ширин», «Лайли ва Мажнун» деган асарлари таъсири билан «Фарҳод ва Ширин», «Лайли ва Мажнун» деган достонлар яратган. Навоийнинг достонлари билан Фозил шоир яратган достонлар орасида умумий сюжет ва идеянинг бир бўлишига қарамасдан бир ажойиб фарқ бор: Навоийнинг ҳар иккала достонида ҳам қаҳрамонлар ҳалок бўладилар. Фозил шоир достонларида буларнинг ҳаммаси тирик қолади ва мурод мақсадга етади. Бундан халқ достонларигагина хос бўлган, Горкий айтган, чуқур оптимизм — умидлилик жуда очиқ кўринади. Фарҳод билан Ширин ҳақида жуда кўп халқ афсоналари ва эртаклари бор. Бойсун атрофидан ёзилиб олинган бир ҳикояда Фарҳод қўй боқучи чўпон қилиб тасвирланади. Булар Фарҳод билан Ширин образига халқ муносабатининг қанча зўр эканини кўрсатадиган далиллардир.\nЙўқ эрса назм қилгани халойиқ,


Адлия вазирлиги: Ўзбекистонда лицензиялаш жараёни тўлиқ электронлаштирилади — Teletype\nАдлия вазирлиги: Ўзбекистонда лицензиялаш жараёни тўлиқ электронлаштирилади\nЖорий йилнинг 3 март куни Тошкент шаҳрида лицензиялаш ҳамда рухсатнома беришга доир ҳужжатларни оптималлаштириш йўналишида амалга оширилган ишларнинг натижасига бағишланган давра суҳбати ўтказилди. Унда халқаро экспертлар, давлат бошқарув органлари ва тадбиркорлар иштирок этди.\nБироқ, давлатимиз раҳбари таъкидлаб ўтганидек, лицензия ва рухсатномалар орасида ҳисобни юритиш, маблағ ундириш ёки шунчаки назорат қилиш учун жорий қилинганлари ҳам бор. Бундай лицензиялар бозор иқтисодиётига ўтиш жараёнида спекулятив ҳаракатларни олдини олиш мақсадида жорий қилинган бўлиб, бугунги кун талабларига жавоб бермай қўйган. Мисол учун: инвестиция маслаҳатчиси, суғурта брокери, ноширлик, концерт-томоша фаолиятлари.\nТадбирда айтилдики, лицензия олиш ўрнига ваколатли органни хабардор қилиш тартибини кенг жорий қилиш орқали тадбиркорлик фаолиятини бюрократик тўсиқларсиз амалга ошириш имконияти яратилади.\nЭндиликда, давлатимиз раҳбаритопшириғига мувофиқ лицензиялаш жараёни тўлиқ электронлаштирилади. “Лицензия” ахборот тизимлари комплекси базасида барча лицензия, рухсатнома ва хабарномаларни ягона портал орқали ҳужжат топшириш, кўриб чиқиш ва уни бериш амалиёти йўлга қўйилади. Тадбиркордан ортиқча ҳужжат сўрамаймиз. Лицензия бериш учун бошқа органнинг маълумотномаси ёки бошқа ҳужжати керак бўлса тадбиркор иштирокисиз ваколатли органнинг ўзи ягона тизим орқали олади.\nДавра суҳбати якунида иштирокчилар томонидан лицензиялаш ҳамда рухсатнома беришга доир ҳужжатларни оптималлаштириш бўйича таклиф ва тавсиялар ишлаб чиқилди.


35210 Ўқиш режими + -\nБисмиллаҳир Роҳманнир Роҳийм.\nОйларнинг султони Рамазони шарифга етказган, «Рўзадорларнинг тутган рўзалари савобининг мукофотини Ўзим бераман», деган Аллоҳим, Ўзингга ҳамду санолар бўлсин!\nРўзадорларга жаннат хушхабарини етказган Пайғамбаримиз соллаллоҳу алайҳи васалламга чексиз дуруду салавотлар бўлсин!\nШундай файзли ойда ижтимоий тармоқлардаги, атрофдаги айрим воқеа-ҳодисаларни ўқиб кўриб, ҳам хурсанд бўласан, ҳам хафа бўласан киши. Савоб ишлар билан машғул бўлаётган мусулмонларнинг қилаётган иши кўзни қувонтиради. Кимдир Аллоҳдан қўрқиб, бу нафсдан тийилиш ойида тамаддихонасини бир ойга беркитиб қўйса, кимдир узоқ-узоқдаги касал, бева, муҳтожларга ёрдам бериш илинжида садақа-ю эҳсон қилиб юрибди. Яна кимдир ўз шифокорлик касбидан фойдаланиб, кам таъминланган оилалар, кўп болали ва мискинларга бепул даволаш билан ёрдам беришини айтмоқда. Кимлардир эса Аллоҳнинг розилиги учун ошпазлигидан фойдаланиб, муҳтожларга бепул овқат улашиш илинжида. Айримлар қарияларнинг ҳолидан хабар олиш билан, яна кимлардир ўқиб-ўргансин, деб фойдали китобларни эҳсон қилиш билан овора. Бундай мисолларни давом эттиришимиз мумкин. Аллоҳ барчангизни шунчалик қилаётган хайру эҳсонингизни қабул қилсин, деймиз, албатта.\nАфсуски, иккинчи тарафдан олиб қаралса, кимларнингдир Рамазон ойи келганидан, бу ой қандай ой эканидан бехабардек ўзини тутишидан ёки хабари бўла туриб, нега амал қилмаганидан ҳайрон бўламиз.\nҒайридинлар орасида, яъни мусулмон бўлмаган давлатда кўпроқ яшаганим учун буларнинг ўз диний байрамига қанчалар содиқлигини кўриб лол қоламан. Гўё биздан ўзиб кетгандай. Ҳар йили "Рождество" ва "Пасха" байрамларида магазиндаги маҳсулотларга "чегирма" қилиб қўйишади. Телевизорда махсус кўрсатувлар эфирга узатилади. Қариялар ва ногиронларни йўқлаб, моддий ва маънавий томондан кўнглини олиб кетишади. Бизда-чи? Баъзи бир савдо эгалари "Рамазон келяпти", деб маҳсулоти устига қанча миқдор кўп нарх қўйиб олишади. Чунки рўза тутгани ҳамма харажат қилади-ку ахир! Шунда катта фойда кўриб оламан, дермикин-а!? Ахир ўйлаб кўринг, ҳамманинг ҳам қиммат харажат қилишга имкони йўқ!\nБу ой нафсни тийиш, ибодат ойи, дейилишига қарамай, билиб билмасликка олган қанча аёлларимиз, ўзингизни энди кўзгу рўпарасига қўйиш вақти келмадимикин?! Тўғри, "Ўзинг кўзгуга қарадингми?" дерсиз!? Ҳа, хатоларимни тўғрилашга ҳаракат қилмоқдаман. Келинг, сиз ҳам, ҳеч бўлмаса, шу Раҳмат ойида камчилигингизни тўғриланг. Дала ишингизни тушликкача қила қолинг! Имконингиз бўла туриб, "Кеча экиб, чопиб қийналдик, оғзимиз қуриб қолди, шунинг учун бугун рўза тутмадик", деманг! Илтимос! Зеро, Рамазон рўзасини ўз ўрнида тутганингизнинг Аллоҳ томонидан берилажак мукофотини, марҳамати нима эканини ҳис қила қолинг. Бу иш тугамаган, тугамайди ҳам!\nШу кунларда "Келин чақириқ", "Ота кўрди" ва шунга ўхшаш маросимларни ўтказаётган муҳтарама аёллар, бу маросимларни кейинги ойга сурсангиз, яхши бўларди. Ифтор бахонада беш-олти хил овқатни тайёрлашга ўғил-қизингиз, дастурхон безаш билан келинларингиз овора. Сиз эса қудага, келинга олган сепларингизни санаш ва сизга қандай сеп кийдиришларини ўйлаш билан банд бўлиб қоляпсиз. Шуни билдимки, бу ой нафсни енгиш, кўпроқ Аллоҳга ибодат қилиб олиш ойи экан...\nАллоҳга ҳамдлар бўлсинки, дунё бўйлаб Роббимиз марҳамати, раҳмати ила йўғрилган Рамазони шариф кезмоқда. Қанчадан-қанча суюкли Пайғамбаримиз соллаллоҳу алайҳи васалламнинг умматлари бу муборак ойдан бахра олмоқда. Озми-кўпми, савоб умидида фарз қилинган амалларни Роббимиз буюрганидек бажариб, рўза тутмоқдалар. Аллоҳ қабул қилсин! Бу муборак ой шарофати ила хатми Қуръонлар, таровеҳ намозлари мусулмону муслималар тарафидан Аллоҳнинг розилигини истаб, Роббиларининг зикри ила давом этмоқда. Уларнинг қилаётган амалларини кўриб, кўзларимиз қувонади. Аллоҳим, биз марҳаматингдан умидвормиз! Рамазон моҳиятини тушунмай, ўзлари бидъат чиқариб олган бандаларингни Ўзинг тўғри йўлингга бошлагин! Холис Ўзингнинг йўлингда рўза тутиб, ибодатда қойим бўлган бандаларингни Райён жаннатингда жамлагин!\n02:48 / 08.09.2016 982\nКуфрни рад этиш калимаси . Маъноси Аллоҳим Билиб туриб Сенга бирор нарсани шерик қилишдан Ўзингдан паноҳ сўрайман. Билмайдиганларим хусусида давоми...\n00:30 / 27.04.2017 770\n03:31 / 12.11.2016 3301\n19:17 / 22.12.2016 833\n11:17 / 14 январь 70277


ЎзА - Бу йил узумнинг нархи қимматлашадими?\n03.05.2018 12:57 Чоп этиш версияси\nБу йил узумнинг нархи қимматлашадими?\nЯқинда ҳаво ҳам бирданига совиди, қолаверса жанубий ҳудудларда қурғоқчилик кузатиляпти. Бу узумчилик тармоғида таъсир этмайдими? “Ўзшаробсаноат” қишлоқ хўжалик бошқармаси бошлиғи ўринбосари Даврон Шукуржоновга шу каби саволлар билан мурожаат этдик.\n— Ҳақиқатда ҳам бу йил ёғингарчилик кам бўлди. Биз вазиятни ўрганган ҳолда бунга қишдан бошлаб тайёргарлик кўра бошлаганмиз. Узумчиликда, асосан январь ойида токларга яхоб суви берилади. Бунда токлар танасида 3-4 йиллик заҳирасини йиғиб олади. Масалан, Паркент туманида деҳқонлар ўзига хос усул қўллашади: токни экаётганда ҳандагини бир метр чуқурликда ковлашади. Ҳандакни чети очиқ қолдирилади. Ариқлардан келган сув ёрдамида намлик йиғилади. Бу йил бошқа ҳудудларга ҳам бу тавсия этилди. Қорнинг сувини ушлаб қолиш мақсадида токнинг ёнида тўсиқ қилиб намгарчилик ушлаб қолинди.\n— Ўтган ойда ҳавонинг бирдан совиб кетгани токзорларга таъсир кўрсатмадими?\n— Йўқ, токзорлар 13-16 даража совуққача чидамли ўсимлик ҳисобланади. Гуллари ҳали жуда очилгани йўқ. Шунга мевасига ҳам таъсири бўлмайди. Бу йил бизнинг тахминимизча ҳосилдорлик анча юқори бўлади. Чунки, меванинг гуллаши жудаям яхши. Демак, нархлар ҳам ошмайди.\n— Токзорлар ҳудуди қанчага кенгаяди?\n— Жамият таркибидаги қайта ишлаш корхоналари тасарруфида бугунги кунда 4273 гектар техник навли узумзорлар мавжуд бўлиб, корхоналар томонидан 2018-2021 йиллар давомида Жиззах вилояти Бахмал, Янгиобод ва Зомин туманларида 9750 гектар узумзорлар ташкил этилади. Шундан 2018 йилда 1255 гектар, 2019 йилда 1345 гектар, 2020 йилда 2700 гектар ва 2021 йилда 4450 гектар майдонга янги техник навли узумзорлар барпо этиш белгилаб олинди.\nҲозир ерости сувлари манбаларини аниқлаш ишлари олиб борилмоқда. Ҳар бир токзорни яратишдан олдин илмий ёндашиб, тегишли илмий тадқиқот муассасалари билан ҳамкорликда ўрганиб чиқяпмиз.


OzodDayjest: “Ўзбекистонда ОАВ ҳукумат кўрсатмаси асосида ишлашни бас қилсин”\n16 сентябр 2019, Тошкент вақти: 05:03\nТошкент вилоятида “Обод қишлоқ” дастури маблағлари талон-тарож қилингани аниқланди. Ўзбекистондаги нашрлар кўрсатма асосида ишлашни бас қилиши лозимлиги урғуланди. Сурункали ёмғирлар хусусида икки ўзбек мансабдори икки хил фикр айтди.\nПрокуратура “Обод қишлоқ” дастури маблағлари талон-тарож қилинганини аниқлади\nТошкент вилояти Қуйичирчиқ туманида “Обод қишлоқ” дастури бўйича ажратилган маблағлар масъуллар томонидан талон-тарож этилгани аниқланди (“Ҳуқуқ”, 2 май). Хусусан, Кушек қишлоғини ободонлаштиришда кўзбўямачилик ва сохтакорликка йўл қўйилган. Қуйичирчиқ тумани ободонлаштириш бошқармаси қишлоқни обод қилиш бўйича “Аgrotexsanoatxolding qurilish” МЧЖ билан шартнома имзолаган. Кўзда тутилган ишлар тўлиқ қилинмаган бўлса-да, туман ободонлаштириш бошқармаси раҳбари сохта далолатнома асосида бажарилмаган ишларни “бажарилди” деб тасдиқлаган. Шу тариқа биргина қишлоқ миқёсида 123 миллион сўм ўзлаштирилган. Икки мансабдорга тегишли жазо берилгани хабар қилинган.\nЎзбекистон оммавий ахборот воситалари кўрсатма асосида ишлашни бас қилиши лозим (“XXI аср”, 2 май). Либерал-демократик партия нашрига кўра, ОАВ ҳукуматнинг оғзига қарашни тўхтатиб, тишлаган мумини туфлаб ташлаши лозим. Қайд этилишича, чорак аср давомида матбуот “Биз ҳеч кимдан кам эмасмиз!” дея мақтов мақолалар берди, аммо сўнгги икки йилда мамлакат ҳаммадан кам экани маълум бўлди. Таълим, соғлиқни сақлаш, қишлоқ хўжалиги, умуман, жамият ҳаётининг барча жабҳаларидаги муаммоларга эса эркин фикрнинг қувиб чиқарилгани асосий сабаб бўлди. “Эркин матбуот, эркин фикр яшайдиган жойда давлат амалдорлари у ёқ-бу ёғига қараб ишлайди. Ҳукуматнинг кўзига матбуот кўзгу тутиб туриши керак. У кўзгуга қарасин, ўзини тузатсин! Бир ҳафта кўзгуга қарамаган одамнинг башарасини кўрганмисиз? Йигирма беш йил қарамаган одамникини-чи? Биз кўзгуга қарамадик, уни синдириб ташладик”, деб ёзади газета.\nИкки мансабдор Ўзбекистондаги сурункали ёмғирлар ҳақида икки хил фикр айтди\nЎзбекистондаги икки мансабдор сурункали ёмғирлар ҳақида икки хил муносабат билдирди. Бу ҳақда Халқаро пресс клуб йиғинига таяниб бир қатор матбуот нашрлари хабар берди. Қишлоқ хўжалиги вазири ўринбосари Шуҳрат Тешаевга кўра, жорий йил март ва апрель ойларидаги ёғингарчилик туфайли мамлакатда тупроқ намлиги миқдори кескин ошиб кетган. Оқибатда ер майдонларида қатқалоқ юзага келган. Бухоро, Самарқанд, Жиззах ва Навоий вилоятларида эса чигит қадаш кечиккан.\nСув хўжалиги вазири ўринбосари Равшан Мамутовга кўра эса, ёғингарчилик даврида мамлакатдаги сув омборларида 2 миллиард куб сув ғамлаб олинган. Бу эса ўтган йилга қараганда икки баравар юқори кўрсаткич. Биргина Чорвоқ сув омборида сув миқдори 1 миллиард кубдан ошган.\nДарвоқе, Фавқулодда вазиятлар вазирлиги ҳам мамлакат бўйлаб хонадон, томорқа ва экин майдонларини сув босгани, дарахт ва кўприклар қулагани, автомобиль ва темирйўл чўккани ҳақида хабар берган.


Коронавирусга чалинганлар сони 196 мингдан ошди\n28 январ 2022, Тошкент вақти: 21:16\nЎзбекистонда 14 декабрь ҳолатига кўра, коронавирус инфекцияси қайд этилганлар сони 196 303 кишига етди.\nСешанба куни 210 га яқин кишида коронавирус аниқланган.\nКасалликдан соғайганлар жами 193125 нафарга етди ва соғайиш кўрсаткичи 98 фоизни ташкил этмоқда.\nШунингдек, коронавирусга чалинган бемор 3 нафар вафот этиб, касалликдан вафот этганлар сони 1445 нафар бўлди.\nЎзбекистонда 13 декабрь куни 136 нафар кишида коронавирус инфекцияси аниқлан эди. Соғлиқни сақлаш вазирлигининг билдиришича, бу апрель ойидан буён энг паст кўрсаткичдир.


Уэйн Руни «МЮ»да ўйнаганда Роналду билан «Макдоналдс»га борганини тан олди\nУэйн Руни «МЮ»да ўйнаганда Роналду билан...\n15.03.2020 12:54 0 1773\n«Манчестер Юнайтед» клуби собиқ ҳужумчиси Уэйн Руни ўз вақтида Криштиану Роналду билан бирга «Макдоналдс»га борганини тан олди. Улар ўйин олдидан, тунда овқатланиш учун муассасага боришган.\nРунининг айтишича, «МЮ»да ўйнаган вақтларда кўп вақтини Роналду билан бирга ўтказган. «Бир сафар ўйин олдидан тунда «Макдоналдс»га кирганимиз ёдимда. Чунки у бигмак ейишни истаган эди. Ўша вақтларда Роналду жуда озғин эди ва бироз вазн тўплашни хоҳларди», — дейди футболчи.\nРуни ҳозирда Криштиану Роналду спорт формасини қандай қилиб бу қадар идеал ҳолатда ушлаб турганидан ҳайратда эканини яширмаган. Роналду кунига олти маҳал тамадди қилади ва жисмоний машқларни фаол бажаради.\nЭслатиб ўтамиз, Криштиану Роналду 2003 йилдан 2009 йилга қадар «Манчестер Юнайтед» шарафини ҳимоя қилган. У клуб билан уч марта Англия чемпиони бўлиб, бир марта Чемпионлар лигасида ғолиб чиққан. Шунингдек Мадриднинг «Реал» клуби сафида икки марта Испания чемпиони бўлиб, тўрт марта Чемпионлар лигасида ғалаба қозонган.\nРоналду 2018 йилдан буён «Ювентус» шарафини ҳимоя қилиб келмоқда. Уэйн Руни эса 2004 йилдан 2017 йилга қадар «Манчестер Юнайтед»да ўйнаган. Айни вақтда эса «Дерби Каунти» шарафини ҳимоя қилмоқда.